1, 2. Ɔkwan bɛn so na wɔredi Daniel nhoma no asɛm, na dɛn nti na wususuw sɛ ɛho hia sɛ wususuw adanse a wodi ma no no ho?\nFA NO sɛ wugyina asɛnnibea retie asɛntitiriw bi a wɔredi. Wɔbɔ ɔbarima bi sobo sɛ ɔyɛ ɔdaadaafo. Aban mmaranimfo no ka katee sɛ ɔbarima no di fɔ. Nanso, wonim ɔbarima no sɛ odi nokware daa. So w’ani rennye ho sɛ wobɛte adanse a wodi ma nea wɔredi n’asɛm no?\n2 Sɛ yɛka Bible mu nhoma a ɛne Daniel ho asɛm a, woba tebea a ɛte saa mu. Ne kyerɛwfo agye din sɛ obi a odi nokware. Wɔakyerɛ obu kɛse ama nhoma a ne din da so no mfe mpempem pii. Ɛka sɛ ɛyɛ nokware abakɔsɛm, a ne kyerɛwfo ne Daniel, Hebrini diyifo bi a ɔtraa ase wɔ afeha a ɛto so ason ne asia A.Y.B. mu no. Bible mmerebu a ɛyɛ nokware kyerɛ sɛ ofii ase kyerɛw nhoma no bɛyɛ 618 A.Y.B. na ɔkyerɛw wiei wɔ afe 536 A.Y.B. mu. Nanso wɔredi nhoma no asɛm. Nhwehwɛmu nhoma ahorow bi kyerɛ anaa ɛka pefee sɛ ɛyɛ atosɛm.\n3. Dɛn na The New Encyclopædia Britannica ka wɔ nokware a Daniel nhoma no yɛ ho?\n3 Sɛ nhwɛso no, The New Encyclopædia Britannica gye tom sɛ bere bi na wobu Daniel nhoma no sɛ “nokware abakɔsɛm a nokware nkɔmhyɛ wom.” Nanso, Britannica ka sɛ nokwarem no, “wɔkyerɛw [Daniel nhoma] no wɔ saa bere no akyi bere a na ɔman no hyia ɔhaw mu—bere a na wɔtaa Yudafo no denneennen wɔ [Siria Hene] Antiochus IV Epiphanes ase no.” Nhoma no kyerɛ sɛ wɔkyerɛwee wɔ 167 ne 164 A.Y.B. ntam. Nhoma koro yi ara ka sɛ Daniel nhoma no kyerɛwfo nka nea ɛbɛba daakye, na mmom ɔka “abakɔsɛm mu nsɛm a onim sɛ atwam ma ɛbɛyɛ sɛ nkɔmhyɛ a ɛbɛbam daakye” kɛkɛ.\n4. Bere bɛn na wofii ase kasa tiaa Daniel nhoma no, na dɛn na ama ɔkasatia a ɛte saa no anya nkɔanim wɔ nnansa yi mfe no mu?\n4 Adwene a ɛtete saa no fi he? Kasa a wɔkasa tia Daniel nhoma no nyɛ ade foforo. Nyansapɛfo bi a ne din de Porphyry na ofii ase wɔ afeha a ɛto so abiɛsa Y.B. mu tɔnn. Te sɛ Roma Ahemman no mu nnipa pii no, ɔtee nka sɛ Kristosom nkɛntɛnso bɛma asɛm ato no. Ɔkyerɛw nhoma 15 sɛ ɔde bɛsɛe ɔsom “foforo” yi. Ɔde nea ɛto so 12 no kasa tiaa Daniel nhoma no. Porphyry kae sɛ nhoma no yɛ atosɛm a Yudani bi kyerɛwee wɔ afeha a ɛto so abien A.Y.B. mu. Wɔkasa tiaa nhoma no saa ara wɔ afeha a ɛto so 18 ne 19 mu. Sɛnea nhomanimfo ne akyinnyegyefo kyerɛ no—ɛnyɛ nokware sɛ obi betumi ahyɛ nkɔm—nsɛm a ebesisi daakye. Daniel bɛyɛɛ obi a wɔn ani gyee ho kɛse sɛ wɔbɛkasa atia no. Sɛ yɛbɛka a, wodii ɔne ne nhoma no asɛm wɔ asɛnnibea. Akyinnyegyefo kyerɛe sɛ wɔwɔ adanse pii a ɛkyerɛ sɛ ɛnyɛ Daniel na ɔkyerɛw nhoma no wɔ bere a na Yudafo wɔ nnommumfa mu wɔ Babilon no, na mmom obi foforo na ɔyɛɛ saa wɔ mfehaha pii akyi. * Ɔkasatia a ɛte saa buu so araa ma nhoma kyerɛwfo biako kyerɛw nhoma bi a wɔfrɛ no Daniel in the Critics’ Den (Daniel Wɔ Akyinnyegyefo Amoa Mu) de gyee ne ti.\n5. Dɛn nti na asɛm a wobisa fa nokware a Daniel nhoma no yɛ ho no ho hia?\n5 So adanse bi wɔ nsɛm a akyinnyegyefo no de ahotoso ka no ho? Anaasɛ adanse no di boa ɔkyerɛwfo no? Nsɛntitiriw pii sɔre wɔ ha. Ɛmfa din a tete nhoma yi wɔ nkutoo ho, na mmom yɛn daakye nso. Sɛ Daniel nhoma no ka atosɛm a, ɛnde na bɔhyɛ ahorow a ɛde ma wɔ adesamma daakye ho no yɛ nsɛnhunu kɛkɛ. Nanso, sɛ nokware nkɔmhyɛ ahorow na ɛwom a, ɛnde akyinnye biara nni ho sɛ wobɛpɛ sɛ wuhu nea eyinom kyerɛ ma yɛn nnɛ. Bere a eyi wɔ yɛn adwenem no, ma yɛnhwehwɛ nsɛm a wɔka tia Daniel no bi mu.\n6. Nsɛm bɛn na ɛtɔ da bi a wɔka tia Daniel nhoma no mu abakɔsɛm no?\n6 Fa sobo a wɔbɔ wɔ The Encyclopedia Americana mu no sɛ nhwɛso: “Wɔakyinkyim tete mmere [te sɛ bere a wɔkɔɔ nnommumfa mu wɔ Babilon] no ho abakɔsɛm mu nsɛm pii” wɔ Daniel nhoma no mu. So ɛyɛ nokware ampa? Ma yensusuw nea wose ɛyɛ mfomso no mu abiɛsa ho mmiako mmiako.\nƆHEMPƆN A WONNIM NO NO\n7. (a) Dɛn nti na wɔn a wɔkasa tia Bible no ani gyee Belsasar ho asɛm a Daniel kae no ho bere tenten? (b) Dɛn na ɛbaa adwene a ɛne sɛ Belsasar yɛ bɔsrɛmka kɛkɛ no so?\n7 Daniel kyerɛwee sɛ na Belsasar, Nebukadnesar “ba,” redi hene wɔ Babilon bere a wɔko faa kurow no. (Daniel 5:1, 11, 18, 22, 30) Akyinnyegyefo akasa atia asɛm yi bere tenten, efisɛ na Belsasar din nni nhoma biara mu ka Bible no ho. Mmom no, tete abakɔsɛm akyerɛwfo kae sɛ Nabonido a odii Nebukadnesar ade no ne Babilon hene a otwa to. Enti, wɔ 1850 mu no, Ferdinand Hitzig kae sɛ ɛda adi sɛ ɔkyerɛwfo no bɔɔ ne srɛm na ɔkaa kɛkɛ sɛ Belsasar atra ase pɛn. Nanso wunhu sɛ Hitzig peree ne ho kakra wɔ n’adwene a ɔkyerɛe no mu? Anyɛ yiye koraa no, so ɔhene yi din a wɔammɔ koraa—titiriw bere a na wogye tom sɛ wonni abakɔsɛm kyerɛwtohɔ pii—no kyerɛ ankasa sɛ wantra ase da? Sɛnea ɛte no, wotuu dɔte anwenne nketewa bi wɔ tete Babilon kurow Ur a ɛwɔ baabi a nnɛ ɛyɛ Iraq anafo amamfo so wɔ 1854 mu. Na mpae bi a wɔbɔ maa “Bel-sar-ussur, me ba panyin” ka saa cuneiform nsɛm a efi Ɔhene Nabonido hɔ no ho. Akyinnyegyefo mpo gye toom sɛ: Oyi ne Belsasar a na Daniel nhoma no ka ne ho asɛm no.\n8. Ɔkwan bɛn so na ada adi sɛ asɛm a Daniel ka faa Belsasar ho sɛ ɔhene a na ɔredi tumi no yɛ nokware?\n8 Nanso, akyinnyegyefo no koma antɔ wɔn yam. Obiako a ne din de H. F. Talbot kyerɛwee sɛ: “Eyi nkyerɛ hwee.” Ɔkae sɛ ɔba a wɔka ne ho asɛm wɔ kyerɛwtohɔ no mu no betumi ayɛ abofra bi kɛkɛ, nanso Daniel ka sɛ ɔyɛ ɔhene a ɔredi tumi. Afe biako pɛ akyi wɔ bere a wotintim asɛm a Talbot kae akyi no, wotuu cuneiform abopon pii fii fam a na ɛkyerɛ sɛ Belsasar wɔ akyerɛwfo ne ofie adwumayɛfo. Na ɔnyɛ abofra! Awiei koraa no, abopon foforo maa asɛm no twae, bere a ɛkae sɛ Nabonido fii Babilon mfe pii wɔ bere bi mu no. Abopon yi san kyerɛe sɛ ɔde Babilon “ahenni hyɛɛ” ne ba panyin (Belsasar) nsa wɔ saa mmere no mu. Wɔ saa mmere no mu no, na Belsasar na odi hene—na ɔne ne papa bom di hene. *\n9. (a) Ɔkwan bɛn so na ɛbɛyɛ sɛ na Daniel kyerɛ sɛ Belsasar yɛ Nebukadnesar ba? (b) Dɛn nti na akyinnyegyefo adi mfomso wɔ ka a wɔka sɛ Daniel nka biribiara a ɛkyerɛ sɛ Nabonido traa ase no ho?\n9 Esiane sɛ ansɔ wɔn ani ara nti, akyinnyegyefo no bi nwiinwii sɛ Bible no ka sɛ Belsasar yɛ Nebukadnesar mmom ba, na ɛnyɛ Nabonido ba. Ebinom ka sɛ Daniel nka Nabonido asetra ho hwee mpo. Nanso, nhwehwɛmu kyerɛ sɛ nsɛm abien yi nyinaa nyɛ nokware. Ɛte sɛ nea Nabonido waree Nebukadnesar babea. Ɛno bɛma Belsasar ayɛ Nebukadnesar banana. Hebri ne Aram kasa nni nsɛmfua a wɔde gyina hɔ ma “nanabarima” anaa “banana”; “ɔba” betumi ayɛ “banana” anaa “aseni” mpo. (Fa toto Mateo 1:1 ho.) Afei nso, Bible kyerɛwtohɔ no boa ma yehu sɛ Belsasar yɛ Nabonido ba. Bere a nsɛm a ɛyɛ hu a wɔkyerɛw guu ɔfasu no ho maa ehu kaa Belsasar a na ne ho yeraw no no, ɔka sɛ ɔbɛma obiara a obetumi akyerɛ nsɛm no ase ayɛ nea ɔto so abiɛsa wɔ ahenni no mu. (Daniel 5:7) Dɛn nti na ɔbɛyɛ nea ɔto so abiɛsa na ɛnyɛ nea ɔto so abien? Eyi kyerɛ sɛ na ebinom kura dibea a edi kan ne nea ɛto so abien no dedaw. Nokwarem no, saa na asɛm no te—Nabonido ne ne ba Belsasar.\n10. Dɛn nti na nsɛm a Daniel kyerɛw faa Babilon ahemfo ho no kɔ akyiri sen tete abakɔsɛm akyerɛwfo afoforo de?\n10 Enti Belsasar din a Daniel bɔe no nyɛ abakɔsɛm a “wɔakyinkyim no” ho adanse. Mmom no, ɛwom sɛ na ɛnyɛ—Babilon abakɔsɛm na Daniel rekyerɛw de—nanso ɔma yehu Babilon ahemman ho nsɛm pii sen tete wiase abakɔsɛm akyerɛwfo te sɛ Herodotus, Xenophon, ne Berossus. Dɛn nti na Daniel tumi kyerɛw nokwasɛm ahorow a wɔanhu ankyerɛw? Efisɛ na ɔwɔ Babilon. Obi a n’ankasa huu nea esisii no na ɔkyerɛw nhoma no, ɛnyɛ ɔdaadaafo bi a ɔtraa ase mfehaha pii akyi.\nNA HENA NE MEDIANI DARIO?\n11. Sɛnea Daniel kyerɛ no, na hena ne Mediani Dario, na dɛn na wɔaka afa ne ho?\n11 Daniel bɔ amanneɛ sɛ bere a wɔko faa Babilon no, ɔhene bi a ne din de ‘Dario a ofi Media’ fii ase dii hene. (Daniel 5:31) Wonnya nhuu Mediani Dario din wɔ wiase nhoma anaa nneɛma a wɔatutu fam ahu mu. Enti, The New Encyclopædia Britannica ka sɛ saa Dario yi “nyɛ onipa ankasa.”\n12. (a) Dɛn nti na ɛsɛ sɛ wɔn a wɔkasa tia Bible no hu pii sen sɛ wɔbɛka pen sɛ Mediani Dario antra ase da? (b) Ade biako bɛn na ebetumi ama yɛahu onipa ko a Mediani Dario yɛ, na adanse bɛn na ɛkyerɛ saa?\n12 Nhomanimfo bi mpere wɔn ho nka biribi saa. Anyɛ yiye koraa no, akyinnyegyefo kae bere bi sɛ Belsasar nso yɛ ‘bɔsrɛmka.’ Akyinnye biara nni ho sɛ Dario asɛm no nso bɛkyerɛ sɛ nea wɔka no nyɛ nokware. Cuneiform abopon ada no adi dedaw sɛ Persiani Kores amfa abodin “Babilon Hene” ntɛm ara wɔ nkonimdi no akyi. Nhwehwɛmufo biako ka sɛ: “Na onipa ko a okura abodin ‘Babilon Hene’ no hyɛ Kores ase, na ɛnyɛ ɔno ne Kores ankasa.” So Dario betumi ayɛ Mediani ɔbapɔmma bi a ɔwɔ tumi a wogyaw no sɛ ɔnhwɛ Babilon so no ahendin anaa abodin? Ebinom ka sɛ ɛbɛyɛ sɛ na Dario ne ɔbarima a wɔfrɛ no Gubaru no. Kores yɛɛ Gubaru amrado wɔ Babilon, na wiase kyerɛwtohɔ ahorow si so dua sɛ ɔde tumi kɛse dii hene. Cuneiform ɔbopon bi ka sɛ ɔpaw amrado nkumaa wɔ Babilon nyinaa. Anigyesɛm ne sɛ Daniel ka sɛ Dario paw amantam ahene 120 ma wodii Babilon ahemman so.—Daniel 6:1.\n13. Asɛm a ntease wom bɛn nti na wɔka Mediani Dario ho asɛm wɔ Daniel nhoma no mu nanso wɔnyɛ saa wɔ wiase kyerɛwtohɔ ahorow mu?\n13 Ebia yebehu onii ko pɔtee a ɔhene yi yɛ ho adanse ankasa wɔ bere bi akyi. Sɛnea ɛte biara no, wontumi nnyina eyi ho biribi a ɛte sɛ nea fam a wotutu hwehwɛ tetefo nneɛma mu nna no adi no so nka sɛ Dario yɛ “bɔsrɛmka,” na Daniel nhoma no nyinaa yɛ atosɛm. Ntease kɛse wom sɛ yebebu Daniel kyerɛwtohɔ no sɛ adanse a ɔde n’ani hui ankasa a ɛka nsɛm kɔ akyiri sen wiase kyerɛwtohɔ ahorow.\n14. Dɛn nti na abirabɔ biara nni afe a Daniel ne Yeremia ka sɛ Ɔhene Yehoiakim bedii hene no mu?\n14 Daniel 1:1 kenkan sɛ: “Yuda hene Yehoiakim afe a ɛto so abiɛsa mu no, Babel hene Nebukadnesar baa Yerusalem, na ɔbɛka hiaa mu.” Akyinnyegyefo ka sɛ mfomso bi wɔ kyerɛwsɛm yi mu efisɛ ɛte sɛ nea ɛne Yeremia a ɔka sɛ Yehoiakim afe a ɛto so anan yɛ Nebukadnesar afe a edi kan nsɛm nhyia. (Yeremia 25:1; 46:2) So na Daniel reka biribi a ɛne nea Yeremia aka bɔ abira? Sɛ wonya nsɛm pii a, wɔkyerɛkyerɛ asɛm no mu ntɛm ara. Bere a edi kan a Farao Neko yɛɛ Yehoiakim ɔhene wɔ 628 A.Y.B. mu no, Yehoiakim bɛyɛɛ saa Misrifo sodifo no akoa kɛkɛ. Eyi sii bɛyɛ mfe abiɛsa ansa na Nebukadnesar sii n’agya ananmu dii Babilon hene wɔ 624 A.Y.B. mu. Ɛno akyi pɛɛ (wɔ 620 A.Y.B. mu) no, Nebukadnesar ko faa Yuda na ɔyɛɛ Yehoiakim ɔhene a ɔhyɛ Babilon ase. (2 Ahene 23:34; 24:1) Na Yudani a ɔte Babilon bebu Yehoiakim “afe a ɛto so abiɛsa” no sɛ mfe a saa ɔhene no de som Babilon no nea ɛto so abiɛsa. Saa adwene no na Daniel de kyerɛw n’asɛm no. Nanso, Yeremia de adwene a na Yudafo a na wɔte Yerusalem pɛɛ no kurae no na ɛkyerɛwee. Enti, ɔkaa Yehoiakim ahenni ho asɛm sɛ efii ase bere a Farao Neko sii no hene no.\n15. Dɛn nti na nsɛm a wɔka tia bere a wɔka ho asɛm wɔ Daniel 1:1 no nni nnyinaso papa biara?\n15 Enti, nea wose ɛyɛ abirabɔ yi si adanse no so dua sɛ Daniel kyerɛw ne nhoma no wɔ Babilon bere a na ɔne ne mfɛfo Yudafo wɔ nnommumfa mu no. Nanso, mfomso foforo bi wɔ asɛm a wɔka tia Daniel nhoma yi mu. Kae sɛ na Daniel nhoma no kyerɛwfo wɔ Yeremia nhoma no bi na ɔtwee adwene sii so mpo. (Daniel 9:2) Sɛ na Daniel nhoma kyerɛwfo yɛ ɔdaadaafo nitefo sɛnea akyinnyegyefo no kyerɛ no a, so anka ɔbɛpɛ sɛ ɔka biribi a ɛbɔ nea Yeremia a wobu no kɛse aka—wɔ ne nhoma no nkyekyem a edi kan pɛɛ mu abira? Dabida!\nNKYERƐKYERƐMU A ETU MPƆN\n16, 17. Ɔkwan bɛn so na adanse a fam a wotutu de hwehwɛ tetefo nneɛma mu ama wɔanya foa Daniel kyerɛwtohɔ a ɛfa (a) Nyamesom honi bi a Nebukadnesar yɛe sɛ ne manfo nyinaa nsom no ho no so? (b) Nebukadnesar adansi nnwuma wɔ Babilon a ɔde hoahoaa ne ho no so?\n16 Afei ma yɛnnan mfi nsɛm a wɔka de tia nhoma no so nkɔ nea edi ho adanse pa so. Susuw Daniel nhoma no mu nsɛm foforo bi a ɛkyerɛ sɛ na ne kyerɛwfo no nim mmere a ɔkyerɛw ho nsɛm no ho.\n17 Tete Babilon ho ahintasɛm a na Daniel nim no yɛ adanse a emu yɛ den a ɛkyerɛ sɛ ne kyerɛwtohɔ no yɛ nokware. Sɛ nhwɛso no, Daniel 3:1-6 ka sɛ Nebukadnesar yɛɛ ohoni kɛse bi sɛ nnipa no nyinaa nsom no. Wɔn a wotutu fam hwehwɛ tetefo nneɛma mu anya adanse foforo a ɛkyerɛ sɛ ɔhempɔn yi pɛe sɛ ɔma ne manfo de wɔn ho hyɛ ɔmampɛ ne ɔsom mu amanne mu kɛse. Saa ara nso na Daniel kyerɛw Nebukadnesar adansi nnwuma pii a ɔde hoahoaa ne ho no ho asɛm. (Daniel 4:30) Ɛnnɛ bere yi mu na fam tutufo asi so dua sɛ Nebukadnesar ma wosisii adan pii wɔ Babilon ampa. N’ahohoahoa da adi pefee—ɔma wɔkyerɛw ne din guu ntayaa ahorow no so mpo! Wɔn a wɔkasa tia Daniel no ntumi nkyerɛkyerɛ nea ɛyɛe a obi a wose ɔyɛ ɔdaadaafo a ɔtraa ase wɔ Makabiifo bere so (167-63 A.Y.B.) tumi huu adansi nnwuma a ɛte saa—bɛyɛ mfe ahanan akyi, bere tenten ansa na wɔn a wotutu fam hwehwɛ tetefo nneɛma mu ma ɛdaa adi.\n18. Ɔkwan bɛn so na asɛm a Daniel kyerɛw faa asotwe a egu ahorow a na wɔde ma wɔ Babilon ne Persia nniso ase ho no yɛ nokware turodoo?\n18 Daniel nhoma no ma yehu Babilon ne Medo-Persia mmara mu nsonsonoe atitiriw bi nso. Sɛ nhwɛso no, Babilon mmara ma wɔtow Daniel ayɔnkofo baasa no guu ogya a ɛrefram fononoo mu efisɛ wobuu ɔhene no ahyɛde so. Mfe pii akyi no, wɔde Daniel kɔtoo gyata amoa mu efisɛ obuu Persia mmara a na etia n’ahonim so. (Daniel 3:6; 6:7-9) Ebinom abɔ mmɔden sɛ wɔbɛkyerɛ sɛ ogya a ɛrefram fononoo ho kyerɛwtohɔ no yɛ anansesɛm, nanso wɔn a wotutu fam hwehwɛ tetefo nneɛma mu ahu krataa ankasa bi a efi tete Babilon a ɛhyɛ da ka saa kwan a wɔfa so twe nnipa aso yi ho asɛm. Nanso, na Mediafo ne Persiafo bu ogya sɛ ɛyɛ kronkron. Enti wɔde asotwe afoforo a emu yɛ den na na ɛma. Enti, ɛnyɛ nwonwa sɛ wɔde agyata amoa dii dwuma.\n19. Nsonsonoe a ɛda Babilon mmara ne Medo-Persia mmara mu bɛn na Daniel nhoma no da no adi pefee?\n19 Nsonsonoe foforo nso da adi. Daniel kyerɛ sɛ Nebukadnesar tumi hyɛ mmara anaa ɔsakra no mpofirim. Na Dario ntumi nyɛ hwee mfa nsakra ‘Mediafo ne Persiafo mmara’—nea na n’ankasa ahyɛ mpo! (Daniel 2:5, 6, 24, 46-49; 3:10, 11, 29; 6:12-16) Abakɔsɛm kyerɛwfo John C. Whitcomb kyerɛw sɛ: “Tete abakɔsɛm si Babilon a ɔhene no wɔ mmara no so tumi ne Medo-Persia a ɔhene no hyɛ mmara no ase ntam nsonsonoe so dua.”\n20. Belsasar apontow no ho nsɛm bɛn na ɛkyerɛ sɛ na Daniel ankasa nim Babilon amammerɛ?\n20 Belsasar apontow ho kyerɛwtohɔ a ɛyɛ anigye a ɛwɔ Daniel ti 5 no kyerɛkyerɛ nsɛm mu yiye. Ɛda adi sɛ ɛde anigye a wɔde didii na wɔde nom nsa bebree no na efii ase, efisɛ ɛka bobesa ho asɛm mpɛn pii. (Daniel 5:1, 2, 4) Nokwarem no, apontow a ɛtete saa ho adwini kyerɛ sɛ bobesa nkutoo na wɔnomee. Ɛnde, ɛda adi sɛ na bobesa ho hia yiye wɔ apontow a ɛtete saa ase. Daniel ka nso sɛ na mmea wɔ apontow yi ase—ɔhene no ayefamnom. (Daniel 5:3, 23) Fam a wotutu de hwehwɛ tetefo nneɛma mu si Babilon ammamerɛ yi so dua. Na Yudafo ne Helafo mpɛ sɛ ɔyerenom bɛka mmarima ho akɔ apontow ase wɔ Makabiifo bere so. Ebia eyi nti na Daniel nhoma a ɛwɔ Hela Septuagint nkyerɛase a edi kan no mu no nka mmea yi ho asɛm no. * Nanso, nea wose ɔyɛ ɔdaadaafo a ɔkyerɛw Daniel nhoma no bɛtra ase wɔ saa Helafo (Greekfo) koro no a wɔyɛɛ Septuagint no mu anaa bere a wɔyɛe no mu!\n21. Nkyerɛkyerɛmu a ntease wom paa bɛn na ɛkyerɛ sɛ na Daniel nim Babilon nnommumfa mu mmere ne amammerɛ yiye?\n21 Nsɛm a ɛtete saa yi nti, ɛyɛ nwonwa yiye sɛ Britannica tumi ka sɛ nea na Daniel nhoma no kyerɛwfo nim fa nnommumfa bere no ho no “nni mũ.” Ɛbɛyɛ dɛn na ɔdaadaafo a ɔtraa ase wɔ mfehaha pii akyi betumi ahu Babilon ne Persia amammerɛ saa? Kae nso sɛ na ahemman abien yi agu dedaadaw ansa na afeha a ɛto so abien A.Y.B. reba. Ɛda adi sɛ na wɔn a wotutu fam hwehwɛ tetefo nneɛma mu biara nni hɔ saa bere no; saa ara nso na saa bere no mu Yudafo anhoahoa wɔn ho sɛ wonim aman foforo amammerɛ ne wɔn abakɔsɛm. Odiyifo Daniel, nea ohuu mmere ne nsɛm a esisii a waka no nkutoo na obetumi akyerɛw Bible nhoma a ne din da so no.\nSO ADANSE AFOFORO KYERƐ SƐ DANIEL NHOMA NO YƐ ATOSƐM?\n22. Dɛn na akyinnyegyefo ka wɔ baabi a Daniel nhoma no wɔ wɔ Hebri Kyerɛwnsɛm no mu no ho?\n22 Nsɛm a wɔtaa ka de tia Daniel nhoma no mu biako fa baabi a ɛwɔ wɔ Hebri Kyerɛwnsɛm no mu ho. Tete rabifo no kyekyɛɛ Hebri Kyerɛwnsɛm no mu abiɛsa: Mmara, Adiyifo, ne Nkyerɛwee. Wɔamfa Daniel anka Adiyifo no ho na mmom Nkyerɛwee no. Akyinnyegyefo ka sɛ eyi kyerɛ sɛ ɛbɛyɛ sɛ na wonnim nhoma no bere a wɔboaboaa adiyifo afoforo nhoma ano no. Wose wɔde kaa Nkyerɛwee no ho efisɛ akyiri yi na wɔboaboaa eyinom ano.\n23. Na tete Yudafo no bu Daniel nhoma no dɛn, na yɛyɛ dɛn hu eyi?\n23 Nanso, ɛnyɛ Bible nhwehwɛmufo nyinaa na wogye tom sɛ tete rabifo no kyekyɛɛ Kyerɛwnsɛm no mu katee saa, anaasɛ wɔamfa Daniel anka Adiyifo no ho. Nanso, sɛ rabifo no de Daniel kaa Nkyerɛwee no ho mpo a, so eyi bɛkyerɛ sɛ akyiri yi na wɔkyerɛwee? Dabi. Nhomanimfo a wɔwɔ din aka nea enti a ɛbɛyɛ sɛ wɔamfa Daniel anka Adiyifo no ho. Sɛ nhwɛso no, ebia wɔyɛɛ saa efisɛ na nhoma no kasa tia wɔn anaasɛ wobuu Daniel ankasa sɛ ɔda nsow wɔ adiyifo foforo ho efisɛ na okura aban dibea wɔ ɔman foforo bi so. Sɛnea ɛte biara no, nea ɛho hia ne sɛ: Na tete Yudafo no bu Daniel nhoma no yiye na na wogye di sɛ ɛka Kyerɛwnsɛm no ho. Afei nso, adanse kyerɛ sɛ wɔkyerɛw Hebri Kyerɛwnsɛm no mu nhoma ahorow no wiei koraa kyɛe ansa na afeha a ɛto so abien A.Y.B. reba. Wɔamma wɔamfa nea wɔkyerɛw no akyiri yi, a nhoma ahorow bi a wɔkyerɛwee wɔ afeha a ɛto so abien A.Y.B. ka ho no anka ho.\n24. Ɔkwan bɛn so na wɔde Ecclesiasticus nhoma a enni Kyerɛwnsɛm no mu akasa atia Daniel nhoma no, na dɛn na ɛkyerɛ sɛ adwene yi nteɛ?\n24 Nea ɛyɛ nwonwa ne sɛ wogyina nhoma a wɔkyerɛw no akyiri yi a wɔapo no mu biako so kasa tia Daniel nhoma no. Ɛda adi sɛ wɔkyerɛw Ecclesiasticus nhoma a enni Kyerɛwnsɛm mu no a Jesus Ben Sirach kyerɛwee no bɛyɛ 180 A.Y.B. Akyinnyegyefo taa ka sɛ Daniel nka atreneefo pii a wɔn din wɔ nhoma no mu no ho. Wosusuw sɛ ɛbɛyɛ sɛ na wonnim Daniel saa bere no. Nhomanimfo pii gye asɛm yi tom. Nanso susuw eyi ho hwɛ: Nhoma koro no ara mmɔ Esra ne Mordekai (a na wɔn baanu nyinaa yɛ nnipa a na wɔwɔ din pa wɔ nnommumfa no akyi Yudafo no mu), Ɔhene pa Yehosafat; ne ɔbarima treneeni Hiob din; Samuel nkutoo na ɛbɔ ne din wɔ atemmufo no nyinaa mu. * Esiane sɛ wɔammɔ nnipa a wɔte saa din wɔ nsɛm a ɛnyɛ obiara na ne din wom a epuei wɔ wiasefo nhoma mu nti, so ɛsɛ sɛ yɛbɔ ne nyinaa gu sɛ wɔn nyinaa antra ase da? Ntease biara nni saa adwene no mu.\nADANSE A WIASE NO DI MA DANIEL\n25. (a) Ɔkwan bɛn so na Josephus dii adanse sɛ Daniel kyerɛwtohɔ no yɛ nokware? (b) Ɔkwan bɛn so na Josephus kyerɛwtohɔ a ɛfa Alexander Ɔkɛseɛ ne Daniel nhoma no ho ne abakɔsɛm a wonim no hyia? (Hwɛ ase hɔ asɛm a ɛto so abien no.) (d) Ɔkwan bɛn so na kasa ho adanse foa nea Daniel nhoma ka no so? (Hwɛ kratafa 26.)\n25 Ma yɛnnan nkɔ nea edi ho adanse pa so. Wɔaka sɛ wonnii Hebri Kyerɛwnsɛm no mu nhoma biara ho adanse yiye te sɛ Daniel de no. Ɛho mfatoho ni: Yudani abakɔsɛm kyerɛwfo Josephus di adanse sɛ ɛyɛ nokware. Ɔka sɛ Alexander Ɔkɛseɛ baa Yerusalem bere a na ɔne Persiafo reko wɔ afeha a ɛto so anan A.Y.B. no mu, na asɔfo no de Daniel nhoma no bi kyerɛɛ no. Alexander ankasa kae sɛ Daniel nkɔmhyɛ no mu nsɛm a wɔde kyerɛɛ no no fa ɔne Persia ntam ɔko no ho. * Sɛ yɛhwɛ nea akyinnyegyefo ka a, na eyi bɛyɛ mfe ɔha aduonum ansa na wɔkyerɛw nhoma a wose ɛyɛ “atosɛm” no. Nokwarem no, akyinnyegyefo akasa atia Josephus wɔ asɛm yi ho. Wɔkasa tia no nso sɛ waka sɛ Daniel nhoma no mu nkɔmhyɛ ahorow bi nyaa mmamu. Nanso, sɛnea abakɔsɛm kyerɛwfo Joseph D. Wilson kae no, “ɛbɛyɛ sɛ na [Josephus] nim pii wɔ asɛm no ho sen akyinnyegyefo a wɔwɔ wiase nyinaa.”\n26. Ɔkwan bɛn so na Po a Awu Nhoma Mmobɔwee no asi so dua sɛ Daniel nhoma no yɛ nokware?\n26 Wɔsan sii so dua sɛ Daniel nhoma no yɛ nokware bere a wohuu Po a Awu Nhoma Mmobɔwee no wɔ Qumran abodan mu wɔ Israel no. Anwonwasɛm ne sɛ wohuu Daniel nhoma mmɔbowee no ne emu asinasin bi wɔ nneɛma a wohui wɔ 1952 mu no mu. Wɔkyerɛw nea akyɛ sen biara no wɔ afeha a ɛto so abien A.Y.B. awiei mu hɔ. Enti, na wonim Daniel nhoma no yiye na nnipa pii bu no dedaw wɔ saa bere no mu tɔnn. The Zondervan Pictorial Encyclopedia of the Bible ka sɛ: “Ɛsɛ sɛ wogye tom mprempren sɛ wɔankyerɛw Daniel nhoma no wɔ Makabiifo bere so, sɛ wotumi kyerɛ nkutoo sɛ wontumi mfa bere tiaa a ɛda bere a wɔkyerɛw Daniel nhoma no ne bere a wohuu bi wɔ Makabiifo asɔre nhomakorabea no nkyerɛw nhoma no a.”\n27. Adanse a akyɛ sen biara bɛn na ɛkyerɛ sɛ na Daniel yɛ onipa ankasa a wonim no yiye wɔ Babilon nnommumfa no mu?\n27 Nanso, Daniel nhoma no ho adanse a ɛyɛ nokware na akyɛ sen saa wɔ hɔ. Nnipa a wɔtraa ase wɔ Daniel bere so no mu biako ne odiyifo Hesekiel. Ɔno nso somee sɛ odiyifo wɔ Babilon nnommumfa no mu. Hesekiel nhoma no bɔ Daniel din mpɛn pii. (Hesekiel 14:14, 20; 28:3) Eyinom kyerɛ sɛ wɔ Daniel ankasa nkwa nna mu wɔ afeha a ɛto so asia A.Y.B. no na wonim no yiye dedaw sɛ ɔtreneeni ne onyansafo, a ɛfata sɛ wɔbɔ no din ka Noa ne Hiob a na wosuro Onyankopɔn no ho.\nADANSE A ƐSEN BIARA\n28, 29. (a) Adanse a edi mu sen biara bɛn na ɛkyerɛ sɛ Daniel nhoma no yɛ nokware? (b) Dɛn nti na ɛsɛ sɛ yegye Yesu adanse no tom?\n28 Nanso, awiei koraa no, ma yensusuw nokware a Daniel nhoma no yɛ ho ɔdansefo a ɔsen biara no ho—ɛnyɛ obiara sɛ Yesu Kristo. Bere a Yesu reka nna a edi akyiri no ho asɛm no, ɔtwee adwene sii “odiyifo Daniel” ne Daniel nkɔmhyɛ no biako so.—Mateo 24:15; Daniel 11:31; 12:11.\n29 Afei sɛ ɛyɛ nokware sɛ wɔkyerɛw nhoma no wɔ Makabiifo bere so sɛnea akyinnyegyefo ka no a, ɛnde ɛsɛ sɛ nneɛma abien mu biako yɛ nokware. Ɛne sɛ atosɛm yi daadaa Yesu anaasɛ wanka nea Mateo kae sɛ ɔkae no. Emu biara rentumi nyɛ nokware. Sɛ yentumi mfa yɛn ho nto Mateo Asɛmpa no so a, yɛbɛyɛ dɛn atumi de yɛn ho ato Bible no afã a aka no so? Sɛ yeyi saa asɛm no fi Kyerɛw Kronkron no mu a, nsɛm a edi hɔ bɛn na yebeyi afi mu? Ɔsomafo Paulo kyerɛwee sɛ: “Kyerɛw nyinaa fi Nyankopɔn home mu, na eye ma ɔkyerɛkyerɛ . . . nteɛso.” (2 Timoteo 3:16) Enti, sɛ na Daniel yɛ ɔdaadaafo a, ɛnde na Paulo nso yɛ bi! So wobetumi adaadaa Yesu? Dabida. Na ɔte ase wɔ soro bere a wɔkyerɛw Daniel nhoma no. Yesu kaa mpo sɛ: “Abraham nnya mmae no, na mewɔ hɔ.” (Yohane 8:58) Wɔ nnipa a wɔatra ase pɛn nyinaa mu no, Yesu ne obi a ɔfata sen biara sɛ yebisa nokware a Daniel nhoma no yɛ ho asɛm fi ne hɔ. Nanso ɛnsɛ sɛ yebisa. Sɛnea yɛahu no, n’adanse no mu da hɔ pefee.\n30. Ɔkwan bɛn so na Yesu san kyerɛe sɛ Daniel nhoma no yɛ nokware?\n30 Yesu san ma ɛdaa adi sɛ Daniel nhoma no yɛ nokware wɔ bere a na wɔrebɔ no asu no mu. Afei ɔbɛyɛɛ Mesia maa Daniel nhoma no mu mfepɛn 69 ho nkɔmhyɛ no nyaa mmamu. (Daniel 9:25, 26; hwɛ nhoma yi Ti 11.) Sɛ ka a wɔka sɛ akyiri yi na wɔkyerɛw Daniel nhoma no yɛ nokware mpo a, na Daniel nhoma no kyerɛwfo nim nsɛm a ebesisi akyiri yi bɛyɛ mfe 200. Nokwarem no, Onyankopɔn mfa ne honhom nka ɔdaadaafo bi ma ɔmfa obi din nhyɛ nkɔm ahorow a ɛyɛ nokware. Dabi, nnipa a wodi Onyankopɔn nokware fi koma nyinaa mu gye Yesu adanse no tom. Sɛ anka wiase abenfo ne akyinnyegyefo nyinaa ka bom kasa tia Daniel mpo a, Yesu adanse no bɛkyerɛ sɛ nea wɔka no nyɛ nokware, efisɛ ɔne “ɔdansefo a ɔsɛ sɛ wogye no di na ɔyɛ ɔnokwafo.”—Adiyisɛm 3:14.\n31. Dɛn nti na nnipa a wɔkasa tia Bible no mu pii nnye nni ara sɛ Daniel nhoma no yɛ nokware?\n31 Saa adanse yi mpo nsɔ Bible akyinnyegyefo pii ani. Sɛ obi susuw asɛm yi ho fefeefe a, nea obetumi aka ara ne sɛ adanse dodow biara nni hɔ a ɛbɛma wɔagye adi. Oxford Sukuupɔn no kyerɛkyerɛfo bi kyerɛwee sɛ: “Mpɛn dodow a ebinom kura kan adwene sɛ ‘tumi bi a ɛkorɔn sen onipa de ntumi nhyɛ nkɔm’ no, mfaso biara remma so sɛ wode anoyi kɛkɛ bɛma.” Enti adwene a ɛmfata a wokura no fura wɔn ani. Nanso ɛno na wɔapaw—ne nea wɔhwere.\n32. Dɛn na yɛhwɛ kwan sɛ yebehu bere a yebesua Daniel nhoma no?\n32 Na wo nso ɛ? Sɛ wutumi hu sɛ biribiara nni hɔ a wubegyina so aka sɛ Daniel nhoma no nyɛ nokware a, ɛnde na woayɛ krado sɛ wubehu biribi a ɛyɛ anigye. Wubehu sɛ Daniel nhoma no mu abasɛm ne nkɔmhyɛ no yɛ anigye. Nea ɛho hia kɛse no, wubehu sɛ ti biara ma wo gyidi yɛ kɛse. Worennu wo ho da sɛ wutie Daniel nkɔmhyɛ no yiye!\n^ nky. 4 Akyinnyegyefo bi bɔ mmɔden sɛ wɔbɛbrɛ atosɛm a wose ɛka no ase denam ka a wɔka sɛ ɔkyerɛwfo no faa Daniel din na ɔde kyerɛwee te sɛ nea nkurɔfo de din a ɛnyɛ wɔn ankasa de kyerɛw tete nhoma ahorow bi a enni Bible mu no. Nanso, Bible ɔkasatiafo bi, Ferdinand Hitzig kae sɛ: “Yentumi nka sɛ obi [nhoma kyerɛwfo] foforo na ɔkyerɛw Daniel nhoma no. Ne saa nti, nea yɛbɛka ne sɛ ɛyɛ bɔsrɛmka, na n’adwene ne sɛ ɔbɛdaadaa wɔn a wobedi kan akenkan no, ɛwom sɛ wɔn yiyedi nti na ɔyɛɛ saa de.”\n^ nky. 8 Bere a Babilon hwee ase no, na Nabonido nni hɔ. Enti, wɔkaa Belsasar ho asɛm sɛ ɔne ɔhene saa bere no ma ɛfatae. Nea akyinnyegyefo tumi ka ara ne sɛ wiase no kyerɛwtohɔ mfa abodin ɔhene mfrɛ Belsasar. Nanso, tete adanse kyerɛ sɛ saa bere no na wobetumi afrɛ amrado mpo sɛ ɔhene.\n^ nky. 20 Hebri kasa ho ɔbenfo C. F. Keil kyerɛw faa Daniel 5:3 ho sɛ: “Makedoniafo, Helafo, ne Romafo amammerɛ nti, LXX. no ammɔ mmea no din wɔ ha ne nkyekyem 23 nso.”\n^ nky. 24 Nea ɛne eyi bɔ abira no, ɛte sɛ nea mmarima ne mmea anokwafo din a honhom maa ɔsomafo Paulo bobɔe wɔ Hebrifo ti 11 no twe adwene si nsɛm a esisii a wɔakyerɛw wɔ Daniel nhoma no mu so. (Daniel 6:16-24; Hebrifo 11:32, 33) Nanso, ɔsomafo no nso ammɔ obiara din. Afoforo pii a Yesaia, Yeremia, ne Hesekiel ka ho din nka ho, nanso eyi nkyerɛ sɛ wɔantra ase da.\n^ nky. 25 Abakɔsɛm akyerɛwfo bi aka sɛ eyi bɛkyerɛ nea enti a Alexander yii ayamye kɛse adi kyerɛɛ Yudafo a na wɔayɛ Persiafo nnamfo akyɛ no. Saa bere no na Alexander retu sa asɛe Persia nnamfo nyinaa.\n• Dɛn na wɔabɔ Daniel nhoma no sobo wɔ ho?\n• Dɛn nti na nsɛm a akyinnyegyefo ka tia Daniel nhoma no nni nnyinaso papa biara?\n• Adanse bɛn na esi so dua sɛ Daniel kyerɛwtohɔ no yɛ nokware?\n• Adanse a edi mu sen biara bɛn na ɛkyerɛ sɛ Daniel nhoma no yɛ nokware?\nKasa Ho Asɛm No\nWƆKYERƐW Daniel nhoma no wiei bɛyɛ 536 A.Y.B. Wɔkyerɛw wɔ Hebri ne Aram kasa mu, na Hela ne Persia nsɛmfua kakra wom. Wɔntaa mfa kasa horow nkyerɛw nhoma biako, nanso na wotumi de kyerɛw Kyerɛwnsɛm. Wɔkyerɛw Bible nhoma a ɛne Esra nso wɔ Hebri ne Aram kasa mu. Nanso, akyinnyegyefo bi ka sɛ Daniel nhoma no kyerɛwfo de kasa ahorow yi dii dwuma wɔ ɔkwan bi a ɛkyerɛ sɛ ɔkyerɛw wɔ 536 A.Y.B. akyi so. Wɔafa okyinnyegyefo bi asɛm aka mpɛn pii sɛ Hela nsɛmfua a ɛwɔ Daniel nhoma no mu no kyerɛ sɛ akyiri yi koraa na wɔkyerɛwee. Ɔka sɛ Hebri a ɛwom no si so dua sɛ akyiri yi na wɔkyerɛwee, na anyɛ yiye koraa no Aram a ɛwom no foa saa bere no so—afeha a ɛto so abien A.Y.B. yi ara mu mpo.\nNanso, ɛnyɛ kasa ho animdefo nyinaa na wogye tom. Animdefo bi ka sɛ Hebri kasa a wɔde kyerɛw Daniel nhoma no te sɛ nea wɔde kyerɛw Hesekiel ne Esra no ara pɛ, na ɛnte sɛ nea wohu wɔ nhoma a enni Kyerɛwnsɛm mu te sɛ Ecclesiasticus a ɛbaa akyiri yi mu no. Ɛdefa Aram kasa a Daniel de dii dwuma ho no, susuw nhoma abien a wohui wɔ Po a Awu Nhoma Mmobɔwee no mu ho. Wɔkyerɛw ɛno nso wɔ Aram kasa mu, na bere no yɛ efi afeha a edi kan no mu kosi nea ɛto so abien A.Y.B. mu—bere tiaa bi wɔ nea wose ɛyɛ Daniel nnaadaasɛm no akyi. Nanso nhomanimfo ahu nsonsonoe kɛse bi wɔ Aram kasa a wohu wɔ nhoma yi mu ne nea wohu wɔ Daniel mu no mu. Enti, ebinom ka sɛ ɛbɛyɛ sɛ wɔkyerɛw Daniel nhoma no mfehaha pii sen bere a wɔn a wɔkasa tia no kyerɛ sɛ wɔkyerɛwee.\nNa Hela nsɛmfua a “ɛhaw adwene” a ɛwɔ Daniel nhoma no mu no nso ɛ? Wɔahu sɛ eyi bi yɛ Persia na ɛnyɛ Hela nsɛmfua koraa! Nsɛmfua a wɔda so susuw sɛ ɛyɛ Hela nsɛmfua no yɛ nneɛma abiɛsa a wɔde bɔ nnwom din. So nsɛmfua abiɛsa a ɛwom yi kyerɛ ankasa sɛ ɛsɛ sɛ wɔka sɛ wɔkyerɛw Daniel nhoma no akyiri yi? Dabida. Wɔn a wotutu fam de hwehwɛ tetefo nneɛma mu ahu sɛ na Helafo amammerɛ wɔ nkɛntɛnso mfehaha pii ansa na Hela bɛyɛɛ wiase nyinaa tumi. Bio nso, sɛ wɔkyerɛw Daniel nhoma no wɔ afeha a ɛto so abien A.Y.B. bere a na Helafo amammerɛ atrɛw wɔ baabiara no mu a, so anka wɔde Hela nsɛmfua abiɛsa pɛ na ɛbɛhyɛ mu? Dabida. Ɛda adi sɛ anka ɛbɛyɛ pii. Enti kasa a wɔde kyerɛw Daniel nhoma no foa so sɛ ɛyɛ nokware ankasa.\n[Mfonini nkutoo na ɛwɔ kratafa 12]\n[Kratafa 20 mfonini ahorow]\n(Ase hɔ) Babilon asɔredan mu anwenne bɔ Ɔhene Nabonido ne ne ba Belsasar din\n(Atifi hɔ) Nebukadnesar adansi nnwuma a ɔde hoahoaa ne ho no ho nsɛm wɔ nkyerɛwee yi mu\n[Kratafa 21 mfonini]\nSɛnea Nabonido Beresosɛm kyerɛ no, Kores asraafo hyɛn Babilon a wɔne wɔn anko\n[Kratafa 22 mfonini ahorow]\n(Nifa so) “Verse Account of Nabonidus” bɔ amanneɛ sɛ Nabonido de ahenni no maa n’abakan\n(Benkum so) Babilonfo kyerɛwtohɔ a ɛfa Yuda a Nebukadnesar ko fae no ho\nShare Share Daniel—Nhoma a Wɔredi N’asɛm\ndp ti 2 kr. 12-29


63 Hena na ofi Edom+ reba, nea ɔhyɛ atade a ani hyerɛn fi Bosra+ reba, nea n’atade ama ne ho ayɛ fɛ na ɔde tumi mmoroso yi akyeã yi? “Ɛyɛ me, nea ɔkasa trenee mu,+ nkwagye mu otumfoɔ no.”+ 2 Dɛn nti na wo ntama ayɛ kɔɔ na w’atade te sɛ nea otiatia nsã-kyi-amoa mu yi?+ 3 “Me nkutoo na mitiatiaa nsã-kyi-amoa no mu,+ na na ɔmanfo no mu biara nka me ho. M’abufuw mu na mitiatiaa wɔn so,+ na m’anibere mu na mewɔw wɔn.+ Na wɔn mogya bɔ petee me ntade mu,+ na me ntade nyinaa mu asɛe. 4 Aweredi da wɔ me komam,+ na afe a mede begye me nkurɔfo no adu. 5 Mehwɛe, nanso na ɔboafo biara nni hɔ; ɛyɛɛ me nwonwa, nanso na obiara nni hɔ a ɔbɛboa.+ Enti me basa de nkwagye bae,+ na m’abufuw+ boaa me. 6 Mitiatiaa aman no so m’abufuw mu, na mema wɔbowee wɔ m’anibere mu,+ na memaa wɔn mogya tu guu asase no so.”+ 7 Mɛka Yehowa adɔe+ ne Yehowa ayeyi akyerɛ, nea Yehowa ayɛ ama yɛn+ ne nnepa a ɔnam ne mmɔborɔhunu+ ne n’adɔe mmoroso so ayɛ ama Israel fie nyinaa.+ 8 Ɔtoaa so kae sɛ: “Wɔyɛ me man ampa,+ mma a wɔrenni atoro.”+ Enti ɔbɛyɛɛ wɔn Agyenkwa.+ 9 Bere a wɔn ho hiahiaa wɔn no, ne ho hiahiaa no.+ Na n’ankasa bɔfo gyee wɔn.+ Ne dɔ ne n’ahummɔbɔ nti ogyee wɔn,+ na ɔmaa wɔn so turuu wɔn tete nna no nyinaa mu.+ 10 Nanso wɔtew atua+ na wɔmaa ne honhom kronkron no werɛ howee.+ Enti ɔdan bɛyɛɛ wɔn tamfo,+ na ɔne wɔn koe.+ 11 Wɔkaee tete, n’akoa Mose bere so: “Nea oyii wɔn ne ne nguan so ahwɛfo+ fii po mu+ no wɔ he? Na nea ɔde ne honhom kronkron hyɛɛ ne mu no wɔ he?+ 12 Nea ɔmaa ne basa+ fɛfɛ dii Mose nsa nifa so kɔe, na ɔpaee nsu no mu wɔ wɔn anim+ de gyee din fae afebɔɔ no wɔ he?+ 13 Nea ɔma wɔnantew nsubun mu te sɛ ɔpɔnkɔ a ɔnam sare so nanso wɔanhintiw no wɔ he?+ 14 Sɛnea mmoa sian kɔ asasetaw so no, saa ara na Yehowa honhom ma wɔhomee.”+ Na wudii wo man anim maa wo din ho baa nyam.+ 15 Fi soro hwɛ,+ fi wo tenabea kronkron fɛfɛ hɔ hwɛ.+ Wo nnamyɛ+ ne w’ahoɔden kɛse, w’ayamhyehye+ ne wo mmɔborɔhunu no wɔ he?+ Ne nyinaa atwe afi me ho.+ 16 Wone yɛn Agya.+ Ebia Abraham nnim yɛn na Israel renkae yɛn, nanso wo Yehowa, wone yɛn Agya. Yɛn Gyefo ne wo din fi tete.+ 17 O Yehowa, adɛn nti na woama yɛaman afi w’akwan so? Adɛn nti na woama yɛn koma apirim a ensuro wo yi?+ Wo nkoa nti san bra, abusua a wɔyɛ w’agyapade nti.+ 18 Ebedii wo man kronkron+ no nsam bere tiaa bi. Nanso yɛn atamfo atiatia wo kronkronbea so.+ 19 Bere tenten ni, yɛayɛ sɛ nnipa a wunnii yɛn so da, te sɛ nea wɔmfaa wo din mfrɛɛ yɛn da.+


5 Mose 25 AKCB - Matteus 25 LB\n1Sɛ akasakasa si nnipa bi ntam a, wɔmfa asɛm no nkɔ asennii na atemmufo no nni asɛm no. Wobegyaa nea odi bem no na wɔatwe de odi fɔ no aso. 2Sɛ nea odi fɔ no fata sɛ wotwa no mmaa a, atemmufo no bɛma no ada hɔ na wɔatwa no mmaa dodow a ɛfata ne bɔne no wɔ nʼanim. 3Nanso ɛnsɛ sɛ otemmufo no ma wotwa mmaa boro aduanan. Sɛ wotwa boro saa a, na wɔagu wo yɔnko Israelni anim ase wɔ wʼanim.\n4Nkyekyere nantwi a ɔreporow atoko ano.\n5Sɛ nuabarimanom baanu te fie na wɔn mu baako wu a wanwo ɔba a, ɛnsɛ sɛ okunafo no kɔware ɔhɔho. Mmom, ne kunu a wawu no nuabarima na ɛsɛ sɛ ɔware okunafo no ma ɔyɛ okunu nua no asɛde. 6Wɔde abakan a wɔbɛwo no no bɛto nʼagya a wawu no sɛnea ɛbɛyɛ a owufo no din rempepa mfi Israel.\n7Na sɛ ɛba sɛ owufo no nuabarima mpɛ sɛ ɔware ne nua no yere no a, ɔbea no bɛkɔ kurow no mpanyimfo nkyɛn wɔ kurow no pon ano akɔka akyerɛ wɔn se, “Me kunu nua no mpɛ sɛ ne nua no din bɛka Israel. Ɔrenyɛ okunu nua asɛde mma me.” 8Afei, ɔbarima no kurom mpanyimfo bɛfrɛ no akasa akyerɛ no. Sɛ ose pene ara na ɔrempene nti ɔka se, “Mempɛ sɛ meware no a,” 9okunafo no bɛkɔ ɔbarima no anim a mpanyimfo no nso wɔ hɔ bi. Ɔbɛworɔw ɔbarima no mpaboa baako, ate ntasu agu nʼanim na waka se, “Sɛɛ na ɛsɛ sɛ wɔyɛ ɔbarima a ɔmpɛ sɛ ɔtoa ne nua abusua so.” 10Wɔbɛfrɛ saa onipa no asefo wɔ Israel se Abusua a Wɔaworɔw wɔn Mpaboa.\n11Sɛ Israelfo mmarima baanu reko na wɔn mu baako yere pɛ sɛ ɔboa ne kunu nti, oso ɔbarima baako no barima mu a, 12ɛsɛ sɛ motwa ɔbea no nsa no a ahummɔbɔ biara nni mu.\n13Monnkita nsania ahorow abien a baako yɛ duru na baako yɛ hare. 14Monnkora olonka ahorow abien a baako so na baako su wɔ mo fi. 15Momfa nsania ne olonka a ɛyɛ pɛpɛ na nokwaredi wɔ mu nsusuw aguade na moanya nkwanna tenten wɔ asase a Awurade, mo Nyankopɔn no, de rema mo no so. 16Wɔn a wɔfa nsania bɔne ne nkontompo so kari aguade no yɛ Awurade, mo Nyankopɔn no, akyiwade.\n17Monkae nea Amalekfo yɛɛ mo bere a mufi Misraim reba no. 18Wɔtow hyɛɛ mo so bere a moabrɛbrɛ na moatotɔ beraw no na wɔn a wɔaka akyi no nso, wɔbobɔɔ wɔn hwehwee fam. Na wonsuro Onyankopɔn. 19Sɛ Awurade, mo Nyankopɔn no, ma mo ahomegye fi mo atamfo nyinaa nsam, wɔ asase a ɔde rema mo sɛ agyapade no so a, ɛsɛ sɛ mosɛe Amalekfo na wɔankae wɔn bio wɔ asase yi so. Mommma mo werɛ mfi eyi da!\nAKCB : 5 Mose 25


Hiob 24 | Intanɛt So Bible| Wiase Foforɔ Nkyerɛaseɛ\nHiob anoyi no ntoaso (1-25)\n‘Adɛn nti na Onyankopɔn nhyɛɛ bere ntoo hɔ?’ (1)\nƆkae sɛ Onyankopɔn pene nsɛmmɔnedi so (12)\nAbɔnefo pɛ sum (13-17)\n24 “Adɛn nti na ade nyinaa so Tumfo no nhyɛɛ bere ntoo hɔ?+ Adɛn nti na wɔn a wonim no no nhuu ne da* no? 2 Nkurɔfo piapia ahye;+Wowia nguan kogu wɔn mmoa adidibea. 3 Wogye nnyanka mfurum,Na sɛ wɔma akunafo bosea a, wogye wɔn nantwi de si awowa.+ 4 Wopia ahiafo fi kwan so;Asaase so mmɔborɔwafo de wɔn ho sie wɔn.+ 5 Ahiafo hwehwɛ aduan te sɛ nea sare so afurum+ nenam pɛ aduan no;Wɔhwehwɛ aduan wɔ anwea pradadaa so ma wɔn mma. 6 Nkurɔfo afuw mu na wotwa nnɔbae,*Na abɔnefo bobefuw* mu na wɔsesaw nnɔbae ase. 7 Adagyaw na wɔde da, wonni ntama;+Wonni biribiara a wɔde kata wɔn ho wɔ awɔw mu. 8 Osu a ɛtɔ wɔ mmepɔw so fɔw wɔn;Ofi* a wonni nti, wɔtetare abotan ho. 9 Abɔnefo hwim agyanka fi nufu ano;+Sɛ wɔma ahiafo bosea a, wogye wɔn ntama de si awowa,+ 10 Na ɛma ahiafo no de adagyaw nantew a wonni ntama,Na wɔde ɔkɔm soasoa hwiit* a wɔakyekyere no atifi atifi. 11 Abo mu na wɔyɛ adwuma awia ketee;*Wotiatia bobe so wɔ amoa a wokyĩ nsã wom mu, nanso osukɔm de wɔn.+ 12 Wɔn a wɔrewu no penepene wɔ kurow no mu;Wɔn a wɔapira pira bɔne no* su hwehwɛ mmoa,+Nanso Onyankopɔn mmu no adebɔne.* 13 Nkurɔfo bi wɔ hɔ a wɔtew atua tia hann;+Wonhu n’akwan,Na wɔnnantew n’akwan so. 14 Owudifo sɔre anɔpa;Okum mmɔborɔwa ne ohiani,+Na edu anadwo a, ɔbɔ korɔn. 15 Nea ɔwaresɛefo ani retwɛn ara ne sɛ esum bɛba anwummere,+Ɔka sɛ: ‘Obiara renhu me!’+ Na ɔkata n’anim. 16 Akorɔmfo bu* nkurɔfo dan kɔ mu anadwo;Edu awia a, wɔto wɔn ho pon mu. Wonnim ade a wɔfrɛ no hann.+ 17 Efisɛ anɔpa ne sum kabii nyinaa yɛ pɛ ma wɔn;Wonim nneɛma a ɛyɛ hu a ɛkɔ so wɔ sum kabii mu. 18 Nanso nsu twe wɔn kɔ ntɛmntɛm.* Nnome bɛka wɔn asaase a wɔte so.+ Wɔrensan nkɔ wɔn bobe mfuw mu bio. 19 Sɛnea ɔhyew ne ɔpɛ ma sukyerɛmma a anan yow no,Saa ara na Ɔdamoa* fa wɔn a wɔayɛ bɔne no kɔ!+ 20 Ne maame* werɛ befi no; mmoawa bedi ne nam. Wɔrenkae no bio.+ Na amumɔyɛ bebubu sɛ dua. 21 Ɔbea a ɔnwo* no, ɔyɛ no basabasa,Na ɔteetee okunafo. 22 Onyankopɔn de* ne tumi beyi ahoɔdenfo afi hɔ;Wɔbɛsɔre, nanso sɛ wɔbɛtena nkwa mu oo, wɔrentena nkwa mu oo, wonnim. 23 Onyankopɔn ma* wonya ahotoso na wonsuro hwee,+Nanso n’ani wɔ nea wɔyɛ biara so.*+ 24 Wɔkɔ wɔn anim wɔ abrabɔ mu, nanso ɛnkyɛ na wonni hɔ bio.+ Wɔte sɛ hwiit* mmɛtem a wɔatwa aboaboa+ ano;Wɔbrɛ wɔn ase, na wowu te sɛ obiara. 25 Afei hena na ɔbɛka sɛ meyɛ ɔtorofo?Na hena na ɔbɛka sɛ asɛm a mereka no nyɛ nokware?”\n^ Kyerɛ sɛ, Onyankopɔn atemmu da.\n^ Ebetumi nso akyerɛ, “Mfuw mu na wotwa mmoa aduan.”\n^ Anaa “Guankɔbea.”\n^ Ebetumi nso akyerɛ, “Wokyĩ ngo wɔ wɔn afasu mu.”\n^ Anaa “wɔn a wɔapirapira wɔn pira bɔne no akra.”\n^ Ebetumi nso akyerɛ, “Onyankopɔn mfa ho sobo mmɔ obiara.”\n^ Nt., “tutu.”\n^ Nt., “Ne ho yɛ hare wɔ nsu ani.”\n^ Nt., “Awotwaa.”\n^ Anaa “Obonin.”\n^ Nt., “Ɔde.”\n^ Nt., “Ɔma.”\n^ Nt., “n’ani wɔ wɔn akwan so.”


The Bible: Psalm 28 / The Bible: Nnwom 28\nMmoa mpaebɔ1O Awurade, me gyefo, mefrɛ wo; tie me sufrɛ! Sɛ woannye me so a mɛfra wɔn a wɔkɔ asaman no mu. 2 Sɛ misu frɛ se boa me na mema me nsa so kyerɛ wo fi hɔ a, tie me. 3 Mmu me fɔ mfa me mfra nnebɔneyɛfo, wɔn a wɔyɛ bɔne no; nnipa a wɔn anom nsɛm yɛ dɛ nanso wɔwɔ ɔtan wɔ wɔn koma mu no mu. 4 Twe wɔn aso wɔ nea wɔayɛ no so; wɔn bɔne a wɔayɛ no so. Twe wɔn aso wɔ wɔn nneyɛe nyinaa so. Nea ɛfata wɔn no, fa ma wɔn! 5 Wonhu nea Awurade ayɛ ne ne nsa ano nnwuma; enti ɔbɛtwe wɔn aso na wasɛe wɔn korakora. 6 Kamfo Awurade; watie me sufrɛ. 7 Awurade bɔ me ho ban; mewɔ ne mu ahotoso. Ɔboa me na m’ani gye. Mede ayeyi nnwom kamfo no. 8 Awurade bɔ ne nkurɔfo ho ban; ɔbɔ ne hene a wayi no no ho ban, gye no nkwa. 9 Awurade, gye wo nkurɔfo nkwa, na hyira wɔn a wɔyɛ wo dea. Yɛ wɔn guanhwɛfo na hwɛ wɔn so daa nyinaa. NA-TWI : Nnwom 28


Nea Enti a Stefano Koma Antu | So Wunim?\nBere a wɔretaa osuani Stefano no, ɛyɛɛ dɛn na ne koma antu?\nNÁ Stefano gyina mmarima bi a wɔn tirim yɛ den anim. Ná saa mmarima no yɛ Sanhedrin no mufo. Sanhedrin no, na ɛyɛ asɛnnibea kunini a ɛwɔ Israel; na atemmufo 71 na wɔwom. Ná saa mmarima no ka nnipa a wɔwɔ tumi pa ara wɔ ɔman no mu ho. Ɔsɔfo Panyin Kaiafa na ɔfrɛɛ saa nhyiam no; ɔno ara nso na abosome kakra a na atwam no ɔtenaa pon ti ma wobuu Yesu kumfo. (Mat. 26:57, 59; Aso. 6:8-12) Wɔmaa nkurɔfo bedii adanse tiaa Stefano, na wohuu biribi a ɛyɛ nwonwa wɔ Stefano ho; na n’anim “te sɛ ɔbɔfo anim.”—Aso. 6:13-15.\nTebea a ɛyɛ hu saa mu no, ɛyɛɛ dɛn na Stefano koma antu na ɔyɛe sɛ nea hwee nhaw no? Ansa na wɔde Stefano rekogyina Sanhedrin no anim no, na Onyankopɔn honhom ahyɛ no mã ma ɔreyɛ ne som adwuma denneennen. (Aso. 6:3-7) Bere a na wɔredi Stefano asɛm no, Onyankopɔn honhom koro no ara na na ɛreyɛ adwuma wɔ no so sɛ ɔwerɛkyekyefo ne ɔkaakaefo. (Yoh. 14:16) Stefano de akokoduru kyerɛkyerɛɛ n’asɛm mu sɛnea wɔayɛ ho kyerɛwtohɔ wɔ Asomafo Nnwuma ti 7 no. Bere a ogu so rekasa no, honhom kronkron ma ɔkaakaee kyerɛwnsɛm bɛyɛ 20 anaa nea ɛboro saa wɔ Hebri Kyerɛwnsɛm no mu. (Yoh. 14:26) Nanso, bere a Stefano nyaa anisoadehu na ohui sɛ Yesu gyina Onyankopɔn nsa nifa no, ɛhyɛɛ ne gyidi den pa ara.—Aso. 7:54-56, 59, 60.\nYɛn nso, ɛda bi bɛba a, ebia nkurɔfo behunahuna yɛn na wɔataa yɛn. (Yoh. 15:20) Sɛ yesua Onyankopɔn Asɛm daa na yɛyere yɛn ho yɛ asɛnka adwuma no a, yɛma Yehowa honhom yɛ adwuma wɔ yɛn so. Afei nso, yebenya akokoduru agyina ɔsɔretia ano na bere koro no ara yɛanya asomdwoe.—1 Pet. 4:12-14.


6 Afei nna yi mu a na asuafo no redɔɔso no, Yudafo a wɔka Hela kasa+ no nwiinwii hyɛɛ Yudafo a wɔka Hebri kasa no, efisɛ na wɔabu wɔn ani agu wɔn akunafo so wɔ aduan a wɔkyekyɛ no daa no mu.+ 2 Enti dumien no frɛɛ asuafokuw no ka kyerɛɛ wɔn sɛ: “Ɛmfata sɛ yebegyaw Onyankopɔn asɛm hɔ akɔkyekyɛ aduan wɔ apon so.+ 3 Enti anuanom, mo ankasa monhwehwɛ+ mo mu mmarima baason a mubetumi adi wɔn ho adanse, nnipa a honhom ne nyansa ayɛ wɔn mã,+ na yɛmfa wɔn nsisi adwuma a ɛho hia yi so; 4 na yɛn de yebetu yɛn ho asi hɔ ama mpaebɔ ne Onyankopɔn asɛm no nkyerɛkyerɛ.”+ 5 Na nea wɔkae no tɔɔ nnipadɔm no nyinaa asom, na woyii Stefano, ɔbarima a gyidi ne honhom kronkron ayɛ no mã,+ ne Filipo+ ne Prokoro ne Nikanor ne Timon ne Parmena ne Nikolao, a ofi Antiokia a wasakra abɛyɛ Yudani no; 6 na wɔde wɔn begyinaa asomafo no anim, na wɔbɔɔ mpae wiei no, wɔde wɔn nsa+ guu wɔn so. 7 Na Onyankopɔn asɛm kɔɔ so trɛwee,+ na asuafo no dodow bu bɔɔ ho pii wɔ Yerusalem;+ na asɔfo+ no mu pii fii ase yɛɛ aso+ maa gyidi no. 8 Afei Stefano a adom ne tumi ayɛ no mã no yɛɛ anwonwade ne nsɛnkyerɛnne+ akɛse wɔ nnipa no mu. 9 Nanso nnipa bi a wofi nea wɔfrɛ no Ahofadifo Hyiadan no mu ne Kirenefo ne Aleksandriafo+ ne wɔn a wofi Kilikia+ ne Asia, sɔree sɛ wɔne Stefano rebedi anobaabae; 10 nanso wɔantumi annyina ne nyansa+ ne honhom a na ɔde kasa no ano.+ 11 Ɛnna wotutu guu nnipa bi asom sɛ wɔnka sɛ:+ “Yɛate sɛ ɔreka abususɛm+ atia Mose ne Onyankopɔn.” 12 Na wɔhwanyan nnipa no ne mpanyimfo no ne akyerɛwfo no ma wɔbaa no so mpofirim bɛkyeree no kɔmaa Sanhedrin no.+ 13 Na wɔmaa adansekurumfo+ bɛkae sɛ: “Ɔbarima yi nnyae nsɛm a ɔka tia kronkronbea yi ne Mmara no.+ 14 Hwɛ, yɛate sɛ ɔka sɛ Yesu yi a ɔyɛ Nasareni no bedwiriw beae yi agu fam na wasakra amanne a Mose de maa yɛn no.” 15 Bere a wɔn a wɔte Sanhedrin bagua no mu nyinaa hwɛɛ no dinn no,+ wohui sɛ n’anim te sɛ ɔbɔfo anim.+


Mateo 7 NA-TWI - Anyansafo a wofi apuei no - “Mummmu - Bible Gateway\nMateo 7 Nkwa Asem (NA-TWI)\n7 “Mummmu ntɛn, na afoforo ammu mo ntɛn. 2 Nea mode yɛ afoforo no, ɛno ara na wɔde bɛyɛ mo. 3 Adɛn na woma ɔbo ketewaa a ɛda wo nua ani so no haw wo, bere a ɔbo kɛse da wo de so? 4 Ɛbɛyɛ dɛn na woatumi aka akyerɛ wo nua se, ‘Ma minyi bosea a ɛda w’ani so no mma wo,’ wɔ bere a, ɔbo kɛse da w’ani so? 5 Onipa huuhuu: Di kan yi ɔbo a ɛda w’ani so no ansa na woatumi ahu wo nua de ayi ama no.


Al-Khwarizmi—Algebra | Abakɔsɛm\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch English Estonian Ewe Finnish French Georgian German Greek Hebrew Hiligaynon Hungarian Iloko Indonesian Italian Japanese Kinyarwanda Kirghiz Kirundi Korean Lingala Lithuanian Luvale Macedonian Malagasy Maltese Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tok Pisin Tsonga Tswana Turkish Twi Ukrainian Vietnamese Xhosa Zulu\nSƐ WOKƆTƆ biribi na wosese ne boɔ anaa wogyina nsenia so hwɛ wo mu duru a, wonim nea ɛboa ma wohu ano? Ɛfi Hindu ne Arabic akontaahyɛde. Ɛyɛɛ dɛn na “Hindu ne Arabic” ma yɛnyaa biribi a ɛte saa? Ɛkame ayɛ sɛ India na animdefo fii ase de akontaahyɛde 0 kɔsi 9 yɛɛ adwuma. Akyiri yi, ebinom de Arabic kasa trɛw mu kɔɔ Amerika ne Europa aman so. Wɔn mu baako a ɔdii mu akoten paa ne owura bi a ɔde Muhammad ibn-Musa al-Khwarizmi. Ɛbɛyɛ sɛ wɔwoo no wɔ baabi a nnɛ wɔfrɛ no Uzbekistan wɔ afe 780 Y.B. mu. Wɔfrɛ al-Khwarizmi sɛ “Arabic akontaabu mu ɔberempɔn.” Ɛyɛɛ dɛn na ɔnyaa abodin kakraka saa?\n“ARABIC AKONTAABU MU ƆBEREMPƆN”\nAl-Khwarizmi hyehyɛɛ biribi a ɛno na nnɛ ɛma yɛbu akontaa hu ano. Ɔkyerɛw wei ho asɛm wɔ ne nwoma bi a wɔato din The Book of Restoring and Balancing mu. Wɔfrɛ nwoma yi Kitab al-jabr wa’l-muqabala wɔ Arabic mu, na asɛmfua al-jabr mu na yɛnyaa Borɔfo kasa “algebra.” Ɔbenfo Ehsan Masood kaa sɛ “algebra” yɛ “akontaabu mu ade baako a ɛdi mu a nnipa ayɛ, na aboa nyansahufo paa.” *\nArabic akontaahyɛde 188 yɛ Romanfo akontaahyɛde CLXXXVIII.\nNwomanimfoɔ bi nso kaa sɛ: “Ntoaso sukuufo pii ka sɛ anka ɛnsɛ sɛ [al-Khwarizmi] ha ne ho pii saa.” Nanso adwene a al-Khwarizmi de yɛɛ saa ne sɛ ɔbɛma akontaabu ayɛ mmerɛ ama adwadifoɔ na sɛ obi nso rekyɛ agyapade anaa ɔresusu asase a, wammerɛ.\nMfe pii akyi no, nkontaabu mu abenfo te sɛ Galileo ne Fibonacci bɔɔ al-Khwarizmi aba so, efisɛ ɔkyerɛkyerɛɛ akontaabu mu maa emu daa hɔ na asete nyɛ den. Nea al-Khwarizmi yɛe no too fapem maa nnipa tumi suaa nkontaabu kɔɔ akyiri. Wei boaa nwomanimfoɔ a wɔwɔ Middle East ma wɔhuu sɛnea wɔbɛsusu ahinasa ahu ne kɛse ne ne tɛtrɛtɛ. Ɛno ara na ɛboaa wɔn ma wɔsuaa nsoromma ho nneɛma pii. *\nAlgebra yɛ “akontaabu mu ade baako a ɛdi mu paa a nnipa ayɛ”\nEbinom ahwɛ al-Khwarizmi akontaabu no so de bi aka ho ma ayɛ mmerɛ. Afei wɔahu ɔkwan foforo a wɔbɛfa so asusu biribi ahu ne kɛse anaa ne tɛtrɛtɛ. Adansi ho animdefo a wɔwɔ Middle East de nimdeɛ foforo yi yɛɛ adwuma mfe pii ansa na wɔn mfɛfo a wɔwɔ aman foforo so resua. Wɔnyaa ho nimdeɛ pii bere a Kristoman ne Nkramofo ntɔkwa gyina mu no. Wɔde nimdeɛ yi kɔɔ wɔn kurom, na wɔmaa Nkramofo a wɔfaa wɔn nnommum ne wɔn a wɔtu kɔtenaa saa aman no so kyerɛɛ wɔn bi kaa ho.\nARABIC AKONTAABU KƆƆ BAABIARA\nBere bi akyi no, wɔkyerɛɛ al-Khwarizmi adwuma no ase kɔɔ Latin kasa mu. Amanfo se Italyni nkontaabufo bi a ɔde Fibonacci (ɔtenaa ase fi bɛyɛ afe 1170-1250), a wɔsan frɛ no Leonardo a ɔfi Pisa na ɔmaa Hindu ne Arabic akontaahyɛde gyee din wɔ Europa aman so. Ɔkɔsuaa wɔ Mediterranea, na akyiri yi, ɔkyerɛw wɔ ne nwoma a wɔato din Book of Calculation mu.\nƐgyee mfe pii ansa na amanfo rete al-Khwarizmi adwuma no ase. Nanso seesei ɛno na ɛdi akoten wɔ nyansahu ne mfididwuma ne adwadie mu.\n^ nky. 5 Ɛnnɛ, sɛ wɔrebu “algebra” akontaa a, wɔde nkyerɛwde x anaa y gyina hɔ ma biribi a yɛnnim. Ɛho nhwɛso ni: Fa no sɛ wɔaka akyerɛ wo sɛ wode x ka 4 ho a, wobɛnya 6. Ɛnneɛ x gyina hɔ ma dɛn? Sɛ woyi 4 fi 6 mu a ɛbɛka 2. Enti x yɛ 2.\n^ nky. 7 Tete Helafo a wɔsuaa nsoromma ho ade no na wɔdii kan huu sɛnea wɔsusu ahinasa kɛse ne ne tɛtrɛtɛ. Saa nimdeɛ yi boaa Nkramosom mu abenfo ma wɔhuu baabi a Mecca wɔ. Sɛ Nkramofo rebɔ mpae a, wɔpɛ sɛ wɔde wɔn ani kyerɛ Mecca. Bio nso, ɛyɛ wɔn amammerɛ sɛ, sɛ wɔresie amu a, wɔde ani bɛkyerɛ Mecca. Sɛ wɔrekum aboa nso a, wɔde wɔn ani kyerɛ hɔ.\nMfe 300 ansa na Kristo reba no, na wɔde akontaahyɛde a yɛhu no nnɛ no yɛ adwuma wɔ India.\nAkyiri yi, Hindufo de saa akontaabu no yɛɛ adwuma wɔ Caliph al-Mansur asɛnnibea wɔ Baghdad.\nAl-Khwarizmi nwoma a wɔato din Calculation With Indian Numerals no nso foa ɔkwan a yɛfa so bu akontaa nnɛ no so. Ɔhwɛɛ nea Hela, Hebri ne Hindu akontaabufo akyerɛw ato hɔ so na ɔde bi kaa ho.\nAgyapade a Ɛso Bi Nni\n“Sɛ ɛba akontaabu ne akontaahyɛde a, yɛbɛka sɛ Middle East animdefo agya yɛn agyapade kɛse.”—Science and Islam, a Ehsan Masood kyerɛwee.\n“Akontaahyɛde a wɔde yɛ adwuma wɔ Amerika ne Europa no fi mmeae pii. Nanso sɛ yɛbɛka paa a, India ne ɔman a ɛdi kan a wɔfii ase de akontaahyɛde yɛɛ adwuma.”—Britannica Online Encyclopedia.\n“Bɛyɛ Kristo wu akyi mfe 1,500 mu no, na Europafo de Hindu ne Arabic akontaahyɛde yɛ adwuma paa.”—Encyclopedia of Society and Culture in the Medieval World.


2 Ahemfo 4 AKCB - Matteus 4 LB\n2 Ahemfo 4:1-44\nElisa Boa Ɔbea Kunafo No\n1Da bi, Elisa mfɛfo adiyifo no mu baako kunafo baa ne nkyɛn, besu kyerɛɛ no se, “Me kunu a na ɔsom wo no awu. Na wunim sɛnea na osuro Awurade. Nanso mprempren obi a mede no ka aba rehunahuna se, ɔbɛfa me mmabarima baanu sɛ nkoa.”\n2Elisa bisaa no se, “Dɛn na metumi ayɛ de aboa wo? Kyerɛ me nneɛma a wowɔ wɔ fie.” Obuae se, “Minni hwee sɛ ngo ahina baako.”\n3Elisa ka kyerɛɛ no sɛ “Kɔfɛm nhina dodow biara a wubenya afi wo nnamfonom ne wo mfɛfo nkyɛn. 4Afei, fa wo mmabarima no kɔ wo fi, na to pon mu. Hwie ngo no fi wʼahina no mu, gugu nhina no mu. Nea ɛbɛyɛ ma biara, yi si nkyɛn.”\n5Enti ɔyɛɛ saa. Ne mmabarima no de nhina bebree brɛɛ no, ma ɔhyehyɛɛ no amaama. 6Ankyɛ na emu biara yɛɛ ma tɛnn. Ɔka kyerɛɛ ne mmabarima no mu baako se, “Brɛ me ahina foforo.”\nƆka kyerɛɛ no se, “Ebi nni hɔ bio.” Na afei ngo no a ɔrehwie no sae.\n7Bere a ɔkaa asɛm a asi no kyerɛɛ Onyankopɔn nipa no, ɔka kyerɛɛ no se, “Afei, tɔn ngo no, na fa tua wʼaka, na sika no bi bɛka ama wode ahwɛ wo ho ne wo mmabarima no.”\nElisa Ne Ɔbea A Ofi Sunem No\n8Da koro bi, Elisa kɔɔ Sunem kurow mu. Na ɔbea ɔdefo bi te kurow no mu. Ɔtoo nsa frɛɛ Elisa sɛ ommedidi. Efi saa bere no, bere biara a obetwa mu wɔ hɔ no, ɔfa hɔ kodidi. 9Ɔka kyerɛɛ ne kunu se, “Migye di sɛ saa ɔbarima yi a ɔtaa ba ha yi yɛ Onyankopɔn nipa kronkron. 10Ma yensiesie ɔdan bi mma no wɔ soro hɔ na yɛmfa mpa, ɔpon, akongua ne kanea nsi mu mma no. Na bere biara a ɔbɛba ha no, wanya baabi asoɛ.”\n11Da bi, Elisa san baa Sunem. Ɔkɔɔ ne soro dan no mu kɔsoɛe. 12Ɔka kyerɛɛ ne somfo Gehasi se, “Ka kyerɛ ɔbea no se, mepɛ sɛ meka asɛm bi kyerɛ no.” Ɔbea no bae no, 13Elisa ka kyerɛɛ Gehasi se, “Ka kyerɛ no se, yɛn ani asɔ ne som pa a wasom yɛn no. Na bisa no nea yɛn so yebetumi ayɛ ama no. Ɔpɛ sɛ midi ne ho adanse kyerɛ ɔhene anaa asraafo sahene no?”\nObuae se, “Dabi, efisɛ mʼabusuafo hwɛ me yiye.”\n14Akyiri no, Elisa bisaa Gehasi se, “Dɛn na wugye di sɛ yebetumi ayɛ ama no?”\nƆtow maa no se, “Onni babarima na ne kunu nso abɔ akwakoraa.”\n15Elisa ka kyerɛɛ no se, “Frɛ no bra bio.” Ɔbea no bae no, Elisa ka kyerɛɛ no wɔ ɔpon no ano se, 16“Afe sesɛɛ saa bere yi ara mu, na ɔbabarima da wo srɛ so.”\nƆteɛɛ mu se, “Dabi, me wura, mesrɛ wo, ntwa me nkontompo saa. Onyankopɔn nipa.”\n17Na ampa ara, bere tiaa bi akyi no, ɔbea no nyinsɛnee. Na afe saa bere no ara, ɔwoo ɔbabarima sɛnea Elisa kae no pɛpɛɛpɛ.\n18Ne ba no nyin no, da bi, ɔkɔsraa nʼagya a na ɔne nʼapaafo reyɛ adwuma. 19Prɛko pɛ, ɔkae se, “Me ti pae me! Me ti pae me!”\nNʼagya ka kyerɛɛ nʼapaafo no mu baako se, “Fa no kɔ fie kɔma ne na.”\n20Ɔpaani no de no kɔɔ fie. Ne na gyee no too ne srɛ so. Nanso, eduu owigyinae mu no, owui. 21Ɔpagyaw no de no kɔtoo Onyankopɔn nipa no mpa so. Ɔtoo pon no mu gyaw no hɔ kɔe.\n22Ɔsomaa ɔbɔfo kɔbɔɔ ne kunu amanneɛ se, “Soma apaafo no baako na ɔmfa afurum mmra, sɛnea metumi akodu Onyankopɔn nipa no hɔ ntɛm, asan aba.”\n23Obisae se, “Adɛn nti na wopɛ sɛ wokɔ nnɛ yi ara? Ɛnyɛ Ɔsram Foforo Afahyɛ, na ɛnyɛ homeda nso.”\nNanso ɔkae se, “Ɛwɔ mu saa.”\n24Enti ɔhyehyɛɛ afurum no, ka kyerɛɛ ɔpaani no se, “Ka wo ho. Ɛnyɛ me nti na wobɛtɔ wo bo ase, na mmom, kɔ ara, gye sɛ maka sɛ tɔ wo bo ase.” 25Ɔrebedu Onyankopɔn nipa no nkyɛn wɔ bepɔw Karmel so no, Elisa huu no wɔ akyirikyiri.\nƆka kyerɛɛ Gehasi se, “Hwɛ, ɔbea a ofi Sunem no reba. 26Tu mmirika kohyia no, na bisa no se, ‘Wo ne wo kunu ne wo ba ho ye ana?’ ”\nƆbea no buae Gehasi se, “Yɛn nyinaa ho ye.”\n27Nanso ɔbaa Onyankopɔn nipa no nkyɛn wɔ bepɔw no so no, ɔhwee ne nan ase, soo nʼanammɔn mu. Gehasi sum no, nanso Onyankopɔn nipa no kaa se, “Gyaa no. Biribi reteetee no, na Awurade nso nkyerɛɛ me dekode no.”\n28Na ɔbea no kae se, “Wo ara me wura, wo na wokae se, menya ɔbabarima. Na manka ankyerɛ wo sɛ mma memfa mʼani nto so?”\n29Na Elisa ka kyerɛɛ Gehasi se, “Boa wo ho, na mensoma wo, fa me pema no, na kɔ. Nkasa obiara ho wɔ ɔkwan so. Kɔ na fa pema no kɔto abofra no anim.”\n30Na abarimaa no na kae se, “Mmere dodow a Awurade te ase, na wo nso wote ase yi, merenkɔ fie gye sɛ woka me ho.” Enti Elisa san ne no kɔe.\n31Gehasi yɛɛ ntɛm dii kan, de pema no kɔtoo abofra no anim, nanso biribiara ansi. Nkwa ho nsɛnkyerɛnne biara amma. Ɔsan nʼakyi kohyiaa Elisa, bɔɔ no amanneɛ se, “Abofra no nnyanee ɛ.”\n32Bere a Elisa duu hɔ no, ampa na abofra no awu da odiyifo no mpa so. 33Ɔno nko kɔɔ hɔ, too ne ho pon mu, bɔɔ Awurade mpae. 34Afei, obutuw abofra no so, de nʼano tuaa abofra no ano, de nʼani fam abofra no ani, de ne nsa susoo abofra no nsa. Afei, abofra no ho fitii ase yɛɛ hyew bio. 35Elisa sɔre, dii akɔneaba wɔ ɔdan no mu kakra. Afei, ɔdaa abofra no so bio. Saa bere no, abofra no nwansii mpɛn ason, na ɔtew nʼani.\n36Afei, Elisa somaa Gehasi se, “Frɛ abofra no na bra.” Ne na no bae no, Elisa ka kyerɛɛ no se, “Wo ba no ni, fa no kɔ.” 37Ofi ahodwiriw mu hwee ne nan ase daa no ase. Afei, ɔfaa ne ba no, de no sian kɔɔ fam.\nƆkɔm Kɛse Bi Mu Nsɛnkyerɛnne\n38Elisa san kɔɔ Gilgal, nanso na ɔkɔm asi asase no so. Da bi a adiyifokuw tete nʼanim no, ɔka kyerɛɛ ne somfo se, “Fa ɔsɛn kɛse si gya so, na yɛ abɔmu ma saa mmarima yi.”\n39Wɔn mu baako kɔɔ wuram sɛ ɔrekɔpɛ atosode, na onyaa ɛfere kotoku ma de bae. Otwitwa de guu ɔsɛn no mu a na onnim sɛ awuduru wɔ mu. 40Na wodii kakraa bi pɛ, wɔteɛteɛ mu se, “Onyankopɔn nipa, awuduru wɔ abɔmu no mu!” Ɛno nti, wɔanni bio.\n41Elisa kae se, “Mommrɛ me asikresiam kakra.” Ɔde guu ɔsɛn no mu, kae se, “Afei, ayɛ yiye nti munkodi.” Na anhaw wɔn bio.\n42Da bi, ɔbarima bi a ɔyɛ Baal-Salisani brɛɛ Onyankopɔn nipa no atoko foforo kotoku ma, ne brodo mua aduonu. Elisa kae se, “Fa ma adiyifokuw no, na wonni.”\n43Ɔsomfo no teɛɛ mu se, “Wuse dɛn? Kakra yi na yɛmfa mma nnipa ɔha yi ana?”\nNanso Elisa tii mu se, “Fa ma adiyifokuw no na wonni, na Awurade ka se, ‘Obiara bedi amee, na bi mpo bɛka akyi.’ ” 44Na ampa ara, obiara didi mee ma bi mpo kae, sɛnea Awurade hyɛɛ ho bɔ no.\nAKCB : 2 Ahemfo 4


Genesis 22 | Intanɛt So Bible| Wiase Foforɔ Nkyerɛaseɛ\n22 Akyiri yi nokware Nyankopɔn no sɔɔ Abraham hwɛe.+ Ɔfrɛɛ no sɛ: “Abraham!” Na ogyee so sɛ: “Mini!”+ 2 Afei ɔka kyerɛɛ no sɛ: “Mesrɛ wo, fa wo ba koro a wodɔ no,+ Isak,+ kɔ Moria+ asase so kɔbɔ ɔhyew afɔre wɔ mmepɔw no mu biako a mɛkyerɛ wo so.”+ 3 Enti Abraham sɔree anɔpatutuutu hyehyɛɛ n’afurum, na ɔfaa ne nkoa baanu ne ne ba Isak kaa ne ho;+ na obubuu nnyina a ɔde bɛbɔ afɔre no. Afei osiim kɔɔ faako a nokware Nyankopɔn no kyerɛɛ no no. 4 Ɛda a ɛto so abiɛsa no, Abraham maa n’ani so, na ohuu beae no wɔ akyirikyiri. 5 Afei Abraham ka kyerɛɛ ne nkoa+ no sɛ: “Mo ne afurum no ntwɛn wɔ ha, na me ne abarimaa no rekɔ yɛn anim kakra akɔsom+ na yɛasan aba mo nkyɛn.” 6 Afei Abraham de nnyina a ɔde bɛbɔ afɔre no soaa ne ba Isak+ na ɔfaa ogya ne sekan kurae, na wɔn baanu siim kɔe.+ 7 Afei Isak frɛɛ ne papa Abraham sɛ: “Papa!”+ Na ogyee so sɛ: “Me ba, mini!”+ Na ɔkae sɛ: “Ogya ne nnyina ni, na oguan a yɛde bɛbɔ afɔre no wɔ he?”+ 8 Ɛnna Abraham kae sɛ: “Me ba, Onyankopɔn ankasa bɛkyerɛ oguan a yɛde bɛbɔ afɔre no.”+ Na wɔtoaa so kɔe. 9 Bere a wokoduu faako a nokware Nyankopɔn no kyerɛɛ no no, Abraham sii afɔremuka+ wɔ hɔ, na ɔhyehyɛɛ nnyina no. Afei ɔkyekyeree ne ba Isak nsa ne ne nan na ɔde no too nnyina no so wɔ afɔremuka no so.+ 10 Afei Abraham teɛɛ ne nsa twee sekan no sɛ ɔrebekum ne ba no.+ 11 Ɛnna Yehowa bɔfo fi soro frɛɛ no sɛ:+ “Abraham, Abraham!” Na ogyee so sɛ: “Mini!” 12 Na ɔkae sɛ: “Mfa wo nsa nka abarimaa no, na nyɛ no hwee;+ afei na mahu sɛ wusuro Onyankopɔn, efisɛ woamfa wo ba koro no ankame me.”+ 13 Afei Abraham maa n’ani so hwɛɛ ne ntentenso, na ohuu odwennini bi a ne mmɛn aka ɔdɔtɔ mu. Enti Abraham koyii no de no sii ne ba no ananmu bɔɔ afɔre.+ 14 Na Abraham frɛɛ hɔ Yehowa-Yire. Eyi nti na nnɛ wɔka sɛ: “Yehowa bɛkyerɛ wɔ ne bepɔw so.”+ 15 Yehowa bɔfo fi soro frɛɛ Abraham ne mprenu so 16 na ɔkae sɛ: “Hwɛ, Yehowa asɛm ni: ‘Esiane sɛ woayɛ eyi na woamfa wo ba koro no ankame me nti,+ meka ntam+ sɛ 17 ɔkwan biara so mehyira wo na mama w’aseni* ayɛ bebree sɛ ɔsoro nsoromma ne mpoano anhwea;+ na w’asefo bɛfa wɔn atamfo nkurow apon.+ 18 W’aseni*+ so na asase so aman nyinaa nam benya nhyira, efisɛ woayɛ aso ama me.’”+ 19 Afei Abraham san baa ne nkoa no nkyɛn, na wosiim kɔɔ Beer-Seba;+ na Abraham kɔɔ so tenaa Beer-Seba. 20 Eyinom akyi no, wɔbɛbɔɔ Abraham amanneɛ sɛ: “Hwɛ, Milka+ nso awo mma ama wo nua Nahor:+ 21 Ne ba panyin Us, ne ne nua Bus,+ ne Kemuel a ɔyɛ Aram agya, 22 ne Kesed, Haso, Pildas, Yidlaf, ne Betuel.”+ 23 Na Betuel woo Rebeka.+ Nnipa baawɔtwe yi na Milka woo wɔn maa Abraham nua Nahor. 24 Ná ɔwɔ ɔyefam bi a wɔfrɛ no Reuma. Ɔno nso woo Teba ne Gaham ne Tahas ne Maaka.+\n^ Anaa “w’asefo.”\n^ Hwɛ 3:15 ase hɔ asɛm.


Bible Mu Nsɛm Kɔbere Wɔ No - Yehowa Adansefo Intanɛt Dwumadibea\nSO EYI te sɛ ɔwɔ ankasa a ɛbebare dua no ho? Ɛnyɛ ɔwɔ paara. Kɔbere na wɔde ayɛ ɔwɔ. Yehowa ka kyerɛɛ Mose sɛ ɔnyɛ wɔ dua no so mfa nsi hɔ na nkurɔfo hwɛ a wɔanya nkwa. Nanso awɔ a ɛwɔ fam hɔ no yɛ awɔ ankasa. Wɔakeka nkurɔfo no ma wɔyareyare. Wunim nea enti?\nEfisɛ Israelfo no akasa atia Onyankopɔn ne Mose. Wonwiinwii sɛ: ‘Dɛn nti na muyii yɛn fii Misraim sɛ yemmewuwu sare yi so? Aduan anaa nsu nni ha. Na mana yi afono yɛn.’\nNanso mana no yɛ aduan pa. Anwonwa kwan so na Yehowa nam de maa wɔn. Na ɔnam anwonwa kwan so ama wɔn nsu nso. Nanso nkurɔfo no ani nsɔ sɛnea Nyankopɔn ahwɛ wɔn no. Enti Yehowa somaa awɔ bɔne yi de twee Israelfo no aso. Awɔ no kekaa wɔn na wɔn mu bebree wuwui.\nAfei nkurɔfo no baa Mose nkyɛn bɛkae sɛ: ‘Yɛayɛ bɔne sɛ yɛakasa atia wo ne Yehowa. Afei bɔ Yehowa mpae ma onyi awɔ no mfi hɔ.’\nEnti Mose bɔɔ mpae maa nkurɔfo no. Na Yehowa see Mose sɛ ɔnyɛ kɔbere wɔ yi. Ɔkae sɛ ɔmfa nsɛn dua so, na ɛsɛ sɛ obiara a ɔwɔ bɛka no no hwɛ. Mose yɛɛ nea Onyankopɔn kae no ara. Na nnipa a awɔ kekaa wɔn no hwɛɛ kɔbere wɔ no na wonyaa ahoɔden bio.\nAsuade bi wɔ eyi mu. Ɔkwan bi so no yɛn nyinaa te sɛ Israelfo a awɔ kekaa wɔn no. Yɛn nyinaa wɔ owu mu. Wohwɛ a wubehu sɛ nkurɔfo nyinyin, wɔyareyare, na wowuwu. Nea enti a ɛte saa ne sɛ ɔbarima ne ɔbea a wodi kan, Adam ne Hawa, twee wɔn ho fii Yehowa ho, na yɛn nyinaa yɛ wɔn mma. Nanso Yehowa ayɛ nhyehyɛe a yebetumi afa so atra ase daa.\nYehowa somaa ne Ba Yesu Kristo baa asase so. Wɔde Yesu sɛn dua so efisɛ nnipa pii susuwii sɛ ɔyɛ nipa bɔne. Nanso Yehowa de Yesu mae na wagye yɛn nkwa. Sɛ yɛhwɛ no, na yedi n’akyi a, yebetumi anya daa nkwa. Nanso yebesua eyi ho ade pii akyiri yi.\nSɛ wohwɛ mfonini no a, dɛn na ɛbebare dua no ho no, na adɛn nti na Yehowa ka kyerɛɛ Mose sɛ ɔnyɛ no saa?\nƆkwan bɛn so na nkurɔfo no ani ansɔ nea Onyankopɔn yɛ maa wɔn nyinaa?\nBere a Yehowa somaa awɔ bɔne bɛkekaa nkurɔfo no, dɛn na afei wɔka kyerɛɛ Mose sɛ ɔnyɛ?\nAdɛn nti na Yehowa ka kyerɛɛ Mose sɛ ɔnyɛ kɔbere wɔ no?\nAsuade bɛn na yebetumi anya afi asɛm yi mu?\nKenkan Numeri 21:4-9.\nKɔkɔbɔ bɛn na wɔde ma yɛn wɔ sɛnea Israelfo no nwiinwii wɔ nneɛma a Yehowa de maa wɔn no ho? (Num. 21:5, 6; Rom. 2:4)\nAkyiri yi nna mu no, Israelfo no de kɔbere wɔ no yɛɛ dɛn, na dɛn na Ɔhene Hesekia yɛe wɔ ho? (Num. 21:9; 2 Ahe. 18:1-4)\nKenkan Yohane 3:14, 15.\nKɔbere wɔ a wɔde no sɛn dua so no ne Yesu Kristo a wɔbɔɔ no asɛndua mu no di nsɛ wɔ kwan bɛn so? (Gal. 3:13; 1 Pet. 2:24)


4 Mose 7 AKCB - Matteus 7 LB\n1Da a Mose wiee Ahyiae Ntamadan no hyehyɛ no, ɔsraa ho nyinaa ngo, tew mu nneɛma nyinaa ho. Ɔsan sraa afɔremuka ne ho nkuku ne nkaka nyinaa ngo, tew ho nso. 2Afei, Israel mpanyimfo ne mmusuakuw no mu mpanyin a wɔhwɛɛ nnipakan no so no nyinaa de wɔn afɔrebɔde bae. 3Wɔde nteaseɛnam asia a wɔakatakata ho ne anantwi dumien na ɛbae. Na nteaseɛnam no baako biara yɛ mpanyimfo baanu de, a nantwi baako yɛ wɔn mu biara de. Wɔde ne nyinaa maa Awurade wɔ Ahyiae Ntamadan no anim.\n4Awurade ka kyerɛɛ Mose se, 5“Gye wɔn akyɛde no na fa nteaseɛnam no yɛ Ahyiae Ntamadan no ho adwuma. Fa ma Lewifo no na obiara mfa nni dwuma biara a ɛsɛ sɛ odi.”\n6Enti Mose de nteaseɛnam no ne anantwi no maa Lewifo no. 7Ɔmaa Gerson ne ne nkurɔfo nteaseɛnam abien ne anantwi anan sɛnea na ehia ma wɔn dwumadi, 8na ɔmaa Merari ne ne nkurɔfo nso nteaseɛnam anan ne anantwi awotwe a Aaron babarima Itamar na na odi so panyin. 9Wɔamma Kohat nkurɔfo nteaseɛnam no bi, efisɛ na ɛsɛ sɛ wɔsoa wɔn kyɛfa a ɛfa Ahyiae Ntamadan no ho nneɛma no ho no wɔ wɔn mmati so.\n10Mpanyimfo a wodi anim no nso de nsrabɔ akyɛde beguu afɔremuka no anim da a wɔresra afɔremuka no ngo no. 11Awurade ka kyerɛɛ Mose se, “Kyekyɛ nna a obiara de nʼafɔrebɔde bɛba afɔremuka no so.”\n12Aminadab babarima Nahson a ofi Yuda abusuakuw mu na ɔde nʼafɔrebɔde baa da a edi kan no.\n13Nneɛma a ɔde bae no yɛ:\ndwetɛ prɛte baako a emu duru yɛ kilogram baako ne fa, dwetɛ kuruwa kɛse bi a ɛbɛyɛ kilogram baako a ne nyinaa na wɔde asikresiam muhumuhu a wɔde ngo afra ahyɛ no amaama;\n14sikakɔkɔɔ adaka baako a ɛkari gram ɔha ne dunan (114) a wɔde aduhuam ahyɛ no ma;\n15ɔde nantwinini ba, odwennini ne oguamma a wadi afe bae sɛ ɔhyew afɔrebɔde.\n16Wɔde ɔpapo bae sɛ bɔne ho afɔrebɔde\n17ne anantwi abien, adwennini anum, mmirekyi anum ne nguantenmma a wɔn mu biara adi afe, anum bae sɛ wɔn asomdwoe afɔrebɔde.\nEyi ne Nahson, Aminadab ba afɔrebɔde.\n18Da a ɛto so abien no, Suar babarima Netanel a ɔda Isakar abusuakuw ano no de nʼafɔrebɔde bae.\n19Na nʼafɔrebɔde no yɛ:\ndwetɛ prɛte a ɛyɛ kilogram baako ne fa ne dwetɛ hweaseammɔ a emu duru yɛ kilogram baako a wɔde atoko afɔrebɔde a ɛyɛ asikresiam muhumuhu a wɔde ngo afra ahyehyɛ no amaama.\n20Sikakɔkɔɔ nnwetɛbona baako a ɛkari gram ɔha ne dunan (114) a wɔde aduhuam ahyɛ no ma;\n21nantwi ba, odwennini ne oguamma a wɔadi afe bae sɛ ɔhyew afɔre,\n22ɔpapo sɛ bɔne ho afɔre\n23ne anantwi abien, adwennini anum, mpapo anum ne nguantenmma anum a wɔn mu biara adi afe sɛ asomdwoe afɔre.\nEyi ne afɔre a Suar babarima Netanel de bae.\n24Ne nnansa so no, Helon babarima Eliab a ɔda Sebulon abusuakuw ano no de nʼafɔrebɔde bae.\n25Na nʼafɔrebɔde no yɛ:\ndwetɛ prɛte a ɛyɛ kilogram baako ne fa ne dwetɛ hweaseammɔ a emu duru yɛ kilogram baako. Na wɔde atoko afɔrebɔde a ɛyɛ asikresiam a wɔayam no muhumuhu a wɔde ngo afra ahyɛ no amaama;\n26sikakɔkɔɔ akorade a emu duru yɛ gram ɔha ne dunan (114) a wɔde aduhuam ahyɛ no ma;\n27nantwi ba, odwennini ne oguamma a wɔadi afe bae sɛ ɔhyew afɔre,\n28ɔpapo sɛ bɔne ho afɔre\n29ne anantwi abien, adwennini anum ne mpapo anum sɛ asomdwoe afɔre.\nEyi ne afɔre a Helon babarima Eliab de bae.\n30Ne nnaanan so no, Sedeur babarima Elisur a ɔda Ruben abusuakuw ano no de nʼafɔrebɔde bae.\n31Na nʼafɔrebɔde no yɛ:\ndwetɛ prɛte a ɛyɛ kilogram baako ne fa. Na wɔde atoko afɔrebɔde a ɛyɛ asikresiam a wɔayam no muhumuhu a wɔde ngo afra ahyɛ no amaama.\n32Sikakɔkɔɔ akorade a emu duru yɛ gram ɔha ne dunan (114) a wɔde aduhuam ahyɛ no ma.\n33Nantwi ba, odwennini ne oguamma onini a wadi afe bae sɛ ɔhyew afɔre,\n34ɔpapo sɛ bɔne ho afɔre;\n35ne anantwi abien, adwennini anum, mpapo anum ne nguantenmma anum a wɔn mu biara adi afe.\nEyi ne afɔre a Sedeur babarima Elisur de bae.\n36Ne nnaanum so no, Surisadai babarima Selumiel a ɔda Simeon abusuakuw ano no de nʼafɔrebɔde bae.\n37Na nʼafɔrebɔde no yɛ:\ndwetɛ prɛte a ɛyɛ kilogram baako ne fa ne dwetɛ hweaseammɔ a emu duru yɛ kilogram baako na wɔde atoko afɔrebɔde a ɛyɛ asikresiam a wɔayam no muhumuhu a wɔde ngo afra ahyɛ no amaama;\n38sikakɔkɔɔ akorade a emu duru yɛ gram ɔha ne dunan (114) a wɔde aduhuam ahyɛ no ma;\n39nantwi ba, odwennini ne oguamma onini a wɔadi afe bae sɛ ɔhyew afɔre,\n40ɔpapo sɛ bɔne ho afɔre,\n41ne anantwi abien, adwennini anum, mpapo anum ne nguantenmma anum a wɔn mu biara adi afe sɛ asomdwoe afɔre bae.\nEyi ne afɔre a Surisadai ba Selumiel de bae.\n42Ne nnansia so no, Deguel babarima Eliasaf a ɔda Gad abusuakuw ano no de nʼafɔrebɔde bae.\n43Na nʼafɔrebɔde no yɛ:\ndwetɛ prɛte a ɛyɛ kilogram baako ne fa ne dwetɛ hweaseammɔ a emu duru yɛ kilogram baako a wɔde atoko afɔrebɔde a ɛyɛ asikresiam muhumuhu a wɔde ngo afra ahyehyɛ no amaama;\n44sikakɔkɔɔ akorade bi a ɛkari gram ɔha ne dunan (114) a wɔde aduhuam ahyɛ no ma;\n45nantwi ba, odwennini ne oguamma a wadi afe bae sɛ ɔhyew afɔre,\n46ɔpapo sɛ bɔne ho afɔre;\n47anantwi abien, adwennini anum, mpapo anum ne nguantenmma anum a wɔn mu biara adi afe sɛ asomdwoe afɔre.\nEyi ne afɔre a Deguel ba Eliasaf de bae.\n48Ne nnanson so no, Amihud babarima Elisama a ɔda Efraim abusuakuw ano no de nʼafɔrebɔde bae.\n49Na nʼafɔrebɔde no yɛ:\ndwetɛ prɛte a ɛyɛ kilogram baako ne fa ne dwetɛ hweaseammɔ a emu duru yɛ kilogram baako. Na wɔde atoko afɔrebɔde a ɛyɛ asikresiam muhumuhu a wɔde ngo afra ahyehyɛ no amaama;\n50sikakɔkɔɔ akorade a ɛkari gram ɔha ne dunan (114) a wɔde aduhuam ahyɛ no ma;\n51nantwi ba, odwennini ne oguamma a wadi afe bae sɛ ɔhyew afɔre;\n52ɔpapo sɛ bɔne ho afɔre;\n53ne anantwi abien, adwennini anum, mpapo anum ne nguantenmma anum a wɔn mu biara adi afe sɛ asomdwoe afɔre.\nEyi ne afɔre a Amihud babarima Elisama de bae.\n54Ne nnaawɔtwe so no, Pedahsur babarima Gamaliel a ɔda Manase abusuakuw ano no de nʼafɔrebɔde bae.\n55Na nʼafɔrebɔde no yɛ:\n56sikakɔkɔɔ akorade bi a ɛkari nnwetɛbona du a wɔde aduhuam ahyɛ no ma;\n57nantwi ba, odwennini ne oguamma a wadi afe bae sɛ ɔhyew afɔre;\n58ɔpapo sɛ bɔne ho afɔre;\n59ne anantwi abien, adwennini anum, mpapo anum ne nguantenmma anum a wɔn mu biara adi afe sɛ asomdwoe afɔre.\nEyi ne afɔre a Pedahsur ba Gamaliel de bae.\n60Ne nnankron so no, Gideoni babarima Abidan a ɔda Benyamin abusuakuw ano no de nʼafɔrebɔde bae.\n61Na nʼafɔrebɔde no yɛ:\n62sikakɔkɔɔ akorade a ɛkari gram ɔha ne dunan (114) a wɔde aduhuam ahyɛ no ma;\n63nantwi ba, odwennini ne oguamma a wadi afe bae sɛ ɔhyew afɔre;\n64ɔpapo sɛ bɔne ho afɔre;\n65ne nantwi abien, adwennini anum, mpapo anum ne nguantenmma anum a wɔn mu biara adi afe sɛ asomdwoe afɔre.\nEyi ne afɔre a Gideoni babarima Abidan de bae.\n66Ne nnadu so no, Amisadai babarima Ahieser a ɔda Dan abusuakuw ano no de nʼafɔrebɔde bae.\n67Na nʼafɔrebɔde no yɛ:\ndwetɛ prɛte a ɛyɛ kilogram baako ne fa ne dwetɛ hweaseammɔ a emu duru yɛ kilogram baako. Na wɔde atoko afɔrebɔde a ɛyɛ asikresiam a wɔayam no muhumuhu a wɔde ngo afra ahyehyɛ no amaama;\n68sikakɔkɔɔ akorade a ɛkari gram ɔha ne dunan (114) a wɔde aduhuam ahyɛ no ma;\n69nantwi ba, odwennini ne oguamma onini a wadi afe bae sɛ ɔhyew afɔre;\n70ɔpapo sɛ bɔne ho afɔre;\n71ne anantwi abien, adwennini anum, mpapo anum ne nguantenmma anum a wɔn mu biara adi afe sɛ asomdwoe afɔre.\nEyi ne afɔre a Amisadai babarima Ahieser de bae.\n72Ne nna dubaako so no, Okran babarima Pagiel a ɔda Aser abusuakuw ano no de nʼafɔrebɔde bae.\n73Na nʼafɔrebɔde no yɛ:\n74sikakɔkɔɔ akorade a ɛkari gram ɔha ne dunan (114) a wɔde aduhuam ahyɛ no ma;\n75nantwi ba, odwennini ne oguamma onini a wadi afe bae sɛ ɔhyew afɔre;\n76ɔpapo sɛ bɔne ho afɔre;\n77ne anantwi abien, adwennini anum, mmirekyinini anum ne nguantenmma anum a wɔn mu biara adi afe sɛ asomdwoe afɔre.\nEyi ne afɔre a Okran babarima Pagiel de bae.\n78Ne nnadumien so no, Enan babarima Ahira a ɔda Naftali abusuakuw ano no de nʼafɔrebɔde bae.\n79Na nʼafɔrebɔde no yɛ:\n80sikakɔkɔɔ akorade a ɛkari gram ɔha ne dunan (114) a wɔde aduhuam ahyɛ no ma;\n81nantwi ba, odwennini ne oguamma onini a wadi afe bae sɛ ɔhyew afɔre;\n82ɔpapo sɛ bɔne ho afɔre;\n83ne anantwi abien, adwennini anum, mpapo anum ne nguantenmma anum a wɔn mu biara adi afe sɛ asomdwoe afɔre.\nEyi ne afɔre a Enan babarima Ahira de bae.\n84Eyinom ne afɔremuka no afɔrebɔde a Israel mpanyimfo de ba bɛsraa afɔremuka no, nam so bɔɔ no atenase:\ndwetɛ mprɛte dumien, dwetɛ hweaseammɔ dumien ne sikakɔkɔɔ aduhuam nnwetɛbona dumien. 85Ne nyinaa mu, na dwetɛ nneɛma no kari bɛyɛ kilogram aduasa, na prɛte biara kari bɛyɛ kilogram baako ne fa, na hweaseammɔ no nso mu duru yɛ kilogram baako. 86Sikakɔkɔɔ a wɔde bɛkyɛe no mu duru yɛɛ bɛyɛ kilogram baako ne fa a ɛkyerɛ sɛ, sikakɔkɔɔ no akorade no mu biara duru yɛ nnwetɛbona du a wɔde aduhuam ahyɛ no ma.\n87Wɔde anantwi dumien ne adwennini a wɔn mu biara adi afe na ɛbɛbɔɔ ɔhyew afɔre no a atoko afɔrebɔ nso ka ho. Wɔde mpapo bɛbɔɔ bɔne ho afɔre.\n88Asomdwoe afɔre nneɛma a wɔde bae ni: nantwininimma aduonu anan, adwennini aduosia, mmirekyi aduosia, adwennini a wɔn mu biara adi afe aduosia.\n89Bere a Mose kɔɔ Ahyiae Ntamadan no mu sɛ ɔne Awurade rekɔkasa no, ɔtee nne bi fi soro a ɛrekasa kyerɛ no fi Mpata Beae no atifi hɔ, wɔ adaka no ho baabi a kerubim abien no sisi no ntam. Awurade faa saa kwan yi so kasa kyerɛɛ no.\nAKCB : 4 Mose 7


Leviticus 22 | Intanɛt So Bible| Wiase Foforɔ Nkyerɛaseɛ\nGenesis Exodus Leviticus Numeri Deuteronomium Yosua Atemmufo Rut 1 Samuel 2 Samuel 1 Ahene 2 Ahene 1 Beresosɛm 2 Beresosɛm Esra Nehemia Ester Hiob Dwom Mmebusɛm Ɔsɛnkafo Solomon Dwom Yesaia Yeremia Kwadwom Hesekiel Daniel Hosea Yoel Amos Obadia Yona Mika Nahum Habakuk Sefania Hagai Sakaria Malaki Mateo Marko Luka Yohane Asomafo Nnwuma Romafo 1 Korintofo 2 Korintofo Galatifo Efesofo Filipifo Kolosefo 1 Tesalonikafo 2 Tesalonikafo 1 Timoteo 2 Timoteo Tito Filemon Hebrifo Yakobo 1 Petro 2 Petro 1 Yohane 2 Yohane 3 Yohane Yuda Adiyisɛm 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27\n22 Yehowa san ka kyerɛɛ Mose sɛ: 2 “Ma Aaron ne ne mma aso nte sɛ wɔntwe wɔn ho mfi Israelfo no akronkronne a wɔretew ho ama me+ no ho, na wonngu me din kronkron no ho fĩ.+ Mene Yehowa. 3 Ka kyerɛ wɔn sɛ, ‘Mo awo ntoatoaso nyinaa mu no, sɛ ɛba sɛ mo asefo mu barima bi ho gu fĩ+ na ɔba akronkronne a Israelfo rebɛtew ho ama Yehowa no ho a, wontwa ɔkra a ɔte saa no mfi m’anim. Mene Yehowa. 4 Aaron mma no mu biara a ɔyare kwata+ anaa nea ne ho nsu sen+ rentumi nni akronkronne no bi kosi sɛ ne ho bɛtew,+ na ɔrentumi nni bere a ne ho aka obi a efunu* agu ne ho fĩ.+ Saa ara na ɔbarima a ne ho aba,+ 5 anaa nea ne ho aka aboa a ɔwea fam a ne ho ntew+ anaa ne ho aka obi a biribi agu ne ho fĩ+ ntumi nni. 6 Ɔkra a ne ho bɛka biribi a ɛte saa no ho begu fĩ akosi anwummere, na ɛnsɛ sɛ odi akronkronne no bi gye sɛ ɔde nsu aguare.+ 7 Sɛ owia kɔtɔ a, ne ho bɛtew ama watumi adi akronkronne no bi, efisɛ ɛyɛ n’aduan.+ 8 Afei ɔnhwɛ na wanwe aboa funu anaa nea aboa foforo atetew ne mu na ne ho angu fĩ.+ Mene Yehowa. 9 “‘Wɔnhwɛ nni m’ahyɛde so na wɔanyɛ bɔne anwuwu,+ akronkronne a wɔagu ho fĩ nti. Me Yehowa na meretew wɔn ho. 10 “‘Nipahunu biara nnni akronkronne no bi,+ na ɔhɔho a ɔne ɔsɔfo te anaa ɔpaani biara nso nnni akronkronne no bi. 11 Nanso sɛ ɔsɔfo tew sika tɔ ɔkra bi a, saa nipa no betumi adi bi. Na akoa a wɔwoo no ne fie nso betumi adi n’aduan no bi.+ 12 Sɛ ɔsɔfo babea kɔware nipahunu bi a, ɔbea no ntumi nni afɔrebɔde kronkron no bi. 13 Nanso sɛ ɔsɔfo babea bɛyɛ okunafo anaa sɛ ne kunu gyaa no na onni mma a, sɛ ɛba sɛ ɔsan kɔtena ne papa fie te sɛ bere a na ɔyɛ abeawa+ no a, obetumi adi ne papa aduan+ no bi; na nipahunu de, ontumi nni bi. 14 “‘Sɛ ɛba sɛ obi nnim+ na odi ade a ɛyɛ kronkron a, ɛnde ɔmfa dekode no nkyem anum mu biako+ nka ho na ɔmfa akronkronne no mmrɛ ɔsɔfo no. 15 Enti wɔnhwɛ na wɔangu akronkronne a Israelfo de bɛbrɛ Yehowa no ho fĩ+ 16 na wɔanni wɔn akronkronne ansoa wɔn bɔne ho asotwe. Me Yehowa na meretew wɔn ho.’” 17 Yehowa toaa so ka kyerɛɛ Mose sɛ: 18 “Ka kyerɛ Aaron ne ne mma ne Israelfo nyinaa ma wɔnte sɛ, ‘Sɛ bɔhyɛ bi+ nti Israelni anaa ɔhɔho a ɔte Israel de aboa bi ba sɛ wɔmfa mmɔ afɔre+ anaasɛ ɔno ara fi ne pɛ mu de ba+ sɛ wɔmfa mmɔ ɔhyew afɔre mma Yehowa a, 19 nea ɛbɛyɛ na ayɛ nhyira+ ama mo no, ɛsɛ sɛ aboa no yɛ nantwinini anaa odwennini anaa ɔpapo a ɔte apɔw.+ 20 Mommfa biribiara a dɛm wɔ ho mmma,+ efisɛ ɛrenyɛ nhyira mma mo. 21 “‘Na sɛ obi pɛ sɛ ɔde aboa bi bɛbɔ asomdwoe afɔre+ ma Yehowa de tua bɔhyɛ+ bi anaa sɛ ɔno ara fi ne pɛ mu de ba a, ɔmfa oguan anaa nantwi a ɔte apɔw a dɛm biara nni ne ho mmra na ayɛ nhyira ama no. 22 Mommfa nea n’ani abɔ anaa nea ne dompe mu abu anaa nea biribi atwa no anaa nea ne ho atutu akuru anaa nea wadɔ ntwom anaa nea ɛyam ayɛ no+ mmmrɛ Yehowa, na mommfa eyinom biara nnto afɔremuka so mmmɔ ogya afɔre+ mmma Yehowa. 23 Sɛ nantwi anaa oguan bi akwaa bi ware anaa ɛyɛ tia dodo a,+ mubetumi de abɔ afɔre sɛ biribi a efi mo ara mo pɛ mu, nanso sɛ mode tua bɔhyɛ bi a, nhyira biara nni so. 24 Na aboa a wɔapae ne hwewa+ anaa wɔapɛtɛw no anaa wɔatew afi hɔ anaa wɔatwa de, mommfa mmma Yehowa anim, na mommfa mmmɔ afɔre wɔ mo asase so baabiara. 25 Munnnye eyinom biara mmfi ɔhɔho nsam sɛ mo Nyankopɔn aduan, efisɛ wɔn ho ahura. Wɔadi dɛm.+ Nhyira biara nni so+ mma mo.’” 26 Yehowa ka kyerɛɛ Mose bio sɛ: 27 “Sɛ nantwi anaa oguan anaa abirekyi wo a, ne ba no ntena ne maame nkyɛn nnanson,+ na efi da a ɛto so awotwe rekɔ no, mubetumi de no abɔ ogya afɔre ama Yehowa ama n’ani asɔ. 28 Munnkum nantwi anaa oguan ne ne ba nyinaa da koro.+ 29 “Sɛ mobɔ aseda afɔre ma Yehowa+ a, mommɔ no sɛnea n’ani bɛsɔ. 30 Saa da no ara munni.+ Munnnyaw bi mmma ade nnkye so.+ Mene Yehowa. 31 “Monkora m’ahyɛde so na munni so.+ Mene Yehowa. 32 Munngu me din kronkron no ho fĩ,+ na mmom wɔntew me din ho wɔ Israelfo mu.+ Me Yehowa na meretew mo ho.+ 33 Me na miyii mo fii Egypt asase so de kyerɛe sɛ mene mo Nyankopɔn.+ Mene Yehowa.”\n^ Nea ɛkyerɛ ankasa ne “ɔkra a wawu.”


Mpaebɔ Ho Hia? So Onyankopɔn Tie Mpaebɔ?\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikaonde Kikuyu Kimbundu Kinyarwanda Kirghiz Kirundi Kisonge Kongo Korean Krio Lingala Lithuanian Luganda Luo Macedonian Malagasy Malay Maltese Maya Moore Nepali Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tshiluba Tsonga Tswana Turkish Tuvaluan Twi Ukrainian Umbundu Uzbek Vietnamese Wayuunaiki Xhosa Yoruba Zande Zulu\nMpaebɔ Ho Hia?\nWubetumi anya adwene sɛ, ‘Sɛ Onyankopɔn nim me ho biribiara, onim m’adwene ne nea mihia nyinaa a, ɛnde adɛn nti na ɛsɛ sɛ mehaw me ho bɔ mpae?’ Sɛ obi bisa saa asɛm no a, ɛnyɛ nwonwa, efisɛ Yesu mpo kae sɛ Onyankopɔn “nim nneɛma a ehia mo koraa ansa na moabisa no.” (Mateo 6:8) Ɔhene Dawid a odii tete Israel so no huu saa, na ɔkyerɛwee sɛ: “Asɛm no nni me tɛkrɛma so, nanso wo, Yehowa, wunim ne nyinaa dedaw.” (Dwom 139:4) Saa de a, adɛn na ɛsɛ sɛ yɛbɔ mpae? Nea ɛbɛboa yɛn ama yɛanya asɛm yi ho mmuae no, momma yɛnhwɛ nea Bible ka fa Onyankopɔn asomfo mpaebɔ ho. *\n“Mommɛn Onyankopɔn na ɔbɛbɛn mo.”—Yakobo 4:8\nMPAEBƆ MA YƐBƐN ONYANKOPƆN\nBible ma yehu sɛ Yehowa * Nyankopɔn nim biribiara, nanso ɛnyɛ nea ɔpɛ ara ne sɛ ɔde n’asomfo ho nsɛm begu ne tirim kɛkɛ. (Dwom 139:6; Romafo 11:33) Ɔnte sɛ kɔmputa a yetumi de nkurɔfo ho nsɛm gu so nanso enni atenka biara mma wɔn no. Onyankopɔn de, nea ɛwɔ yɛn komam hia no paa, efisɛ ɔpɛ sɛ yɛbɛn no. (Dwom 139:23, 24; Yakobo 4:8) Ɛno nti na Yesu ka kyerɛɛ n’asuafo sɛ Onyankopɔn nim nea wohia de, nanso ɛsɛ sɛ wɔbɔ mpae. (Mateo 6:6-8) Sɛ yɛtaa ka yɛn asɛm kyerɛ yɛn Bɔfo no a, ɛbɛma yɛabɛn no paa.\nƐtɔ da bi a na yenhu nea yɛnka mpo wɔ yɛn mpaebɔ mu. Ɛba saa a, Onyankopɔn tumi hu nea ɛrehaw yɛn a yentumi nka ho asɛm no, na esiane sɛ onim yɛn ho biribiara nti, otumi di yɛn haw no ho dwuma ma yɛn. (Romafo 8:26, 27; Efesofo 3:20) Onyankopɔn tumi twitwa gye yɛn wɔ ɔkwan bi so a yenhu. Nanso sɛ akyiri yi yɛn adwene ba so a, ɛma yɛbɛn no.\nMPAEBƆ NYINAA NA ONYANKOPƆN TIE ANAA?\nBible ma yɛn awerɛhyem sɛ ade nyinaa so Tumfoɔ Nyankopɔn tie n’anokwafo mpaebɔ. Nanso, ɛsan ma yehu sɛ ebinom mpaebɔ de, ontie, na ɛkyerɛ yɛn nea enti a ontie. Mmere bi, na bɔne dɔɔso wɔ tete Israel, enti Onyankopɔn somaa odiyifo Yesaia ma ɔkɔka kyerɛɛ Israelfo no sɛ: “Mo mpae dodow no nyinaa mintie, efisɛ mogya ayɛ mo nsa mãmã.” (Yesaia 1:15) Eyi kyerɛ sɛ, wɔn a wɔmfa Onyankopɔn mmara nyɛ hwee anaa wɔmfa adwempa mmɔ mpae no, ɛnyɛ ade a Onyankopɔn betie wɔn mpaebɔ.—Mmebusɛm 28:9; Yakobo 4:3.\nNanso Bible ka sɛ: “Biribiara a yebisa sɛnea n’apɛde te no, otie yɛn.” (1 Yohane 5:14) Saa asɛm yi, nea ɛkyerɛ ne sɛ Onyankopɔn asomfo bisa ne hɔ biribiara a, ɛhɔ ara na ɔde ama wɔn anaa? Ɛnyɛ saa na ɛte. Yɛmfa ɔsomafo Paulo nyɛ nhwɛso. Ɔsrɛɛ Onyankopɔn mprɛnsa sɛ onyi “ɔhonam mu nsɔe” bi mfi ne so. (2 Korintofo 12:7, 8) Ebetumi aba sɛ na Paulo wɔ ani yare koankorɔ bi. Ɛbɛyɛ sɛ ɛtenaa n’anigye so paa. Ná Paulo wɔ ɔdom akyɛde a otumi de sa yare, na bere bi mpo onyanee obi a wawu, nanso ɔno ara ne yare no de, amfi ne so. (Asomafo Nnwuma 19:11, 12; 20:9, 10) Ɛwom, Paulo annya nea na ɔhwɛ kwan no, nanso n’ani sɔɔ mmuae a Onyankopɔn de maa no no.—2 Korintofo 12:9, 10.\n“Ahotoso a yɛwɔ wɔ ne mu ne sɛ biribiara a yebisa sɛnea n’apɛde te no, otie yɛn.”—1 Yohane 5:14\nBible ka sɛ ebinom nyaa wɔn mpaebɔ ho mmuae anwonwakwan so. (2 Ahene 20:1-7) Nanso saa bere no mpo na ɛntaa nsi. Onyankopɔn asomfo binom mpo nyaa adwene sɛ Onyankopɔn antie wɔn mpaebɔ, enti wodii ho yaw. Ɔhene Dawid bisaa Onyankopɔn sɛ: “O Yehowa, wo werɛ befi me akosi da bɛn? Afebɔɔ anaa?” (Dwom 13:1) Nanso bere a ɔbarima nokwafo Dawid kaee sɛ Yehowa ayɛ bi ama no paa no, ne nsɛm a ɔkae no kyerɛ sɛ na ogye Onyankopɔn di paa. Saa mpaebɔ no ara mu no, Dawid de kaa ho sɛ: “Me de, w’adɔe so na mede me ho ato.” (Dwom 13:5) Sɛnea Dawid yɛe no, ɛnnɛ, sɛ biribi hia Onyankopɔn asomfo a, ebia ɛho behia sɛ wɔkɔ so bɔ mpae ara kosi sɛ wobehu biribi a ɛkyerɛ sɛ Onyankopɔn atie wɔn mpaebɔ.—Romafo 12:12.\nOnyankopɔn de nea yehia ma yɛn.\nAwofo a wodwen wɔn mma ho no, sɛ wɔn mma bisa biribi fi wɔn hɔ a, ɛnyɛ bere nyinaa na wɔde ma wɔn, na sɛ wɔde bɛma wɔn mpo a, ebia ɛnyɛ hɔ ara. Yɛn nso, sɛ yɛde abisade to Onyankopɔn anim a, ebia ɛnyɛ sɛnea yɛpɛ dekode no anaa bere a yɛpɛ na ɔbɛma yɛn ho mmuae. Nanso ɛsɛ sɛ yenya awerɛhyem sɛ yɛn Bɔfo no te sɛ agya a ɔdɔ ne mma, enti onim ɔkwampa a ɔbɛfa so de nea yehia ama yɛn wɔ bere pa mu.—Luka 11:11-13.\nYebetumi anya yɛn mpaebɔ ho mmuae wɔ Bible mu\nYetumi nya yɛn mpaebɔ ho mmuae a yɛn adwene nkɔ so.\nSɛ yɛkɔ ɔhaw bi mu na sɛ yɛbɔ ho mpae hwehwɛ ano aduru a, adwene bɛn na ɛsɛ sɛ yenya? Sɛ Yehowa amfa anwonwakwan so ammua yɛn mpaebɔ no a, ɛsɛ sɛ yɛfa no sɛ wantie yɛn koraa? Dabi. Ɛsɛ sɛ yɛtena ase hwehwɛ yɛn asetena mu hwɛ sɛ ebia Onyankopɔn afa kwan bi so aboa yɛn a yɛanhu anaa. Ebia bere a wuhia mmoa paa no, sɛ woanhyia w’adamfo bi a odwen wo ho saa bere no a, anka enye. (Mmebusɛm 17:17) Wunnye nni sɛ ebetumi aba sɛ Yehowa na ɔmaa w’adamfo no betwitwa gyee wo? Bio nso, wubetumi anya wo mpaebɔ no ho mmuae wɔ Bible mu. Yɛkenkan Bible a, yebetumi ahu biribi wom a ebetumi aboa yɛn ama yɛagyina yɛn haw no ano.—2 Timoteo 3:16, 17.\nOnyankopɔn betumi ama ɔyɔnko berɛbo bi abɛboa yɛn wɔ bere ɛsɛ mu\nSɛ obi som Onyankopɔn a, ɛno nkyerɛ sɛ sɛ ɔwɔ haw bi a, Onyankopɔn beyi afi ne so. Mpɛn pii no, ɔma onii no ahoɔden a ohia na ama watumi agyina ano. (2 Korintofo 4:7) Ma yɛmfa Yesu nyɛ nhwɛso. Bere bi, ɔsrɛɛ n’Agya sɛ onyi ɔhaw bi mfi ne so. Ɛyɛ ɔhaw a na ebetumi agu Onyankopɔn din ho fĩ. Yesu bɔɔ mpae wiei no, Yehowa somaa ɔbɔfo bi ma ɔkɔhyɛɛ ne Ba no den. (Luka 22:42, 43) Yɛn nso, sɛ yɛkɔ ɔhaw bi mu a, Onyankopɔn betumi ama ɔyɔnko berɛbo bi abɛhyɛ yɛn den. (Mmebusɛm 12:25) Ɛba saa a, anhwɛ a yɛrenhu sɛ ɛno ne yɛn mpaebɔ no ho mmuae. Enti ɛsɛ sɛ yɛde yɛn ani to fam na ama yɛahu sɛnea Onyankopɔn tie yɛn mpaebɔ.\nMpae bi wɔ hɔ a, Onyankopɔn tumi twentwɛn mmuae no so kakra.\nBible ka sɛ “bere a ɛsɛ mu” na ade nyinaa so Tumfoɔ Nyankopɔn hu ahobrɛasefo mmɔbɔ. (1 Petro 5:6) Enti sɛ yefi komam bɔ mpae na ɛkɔyɛ te sɛ nea yennya yɛn adesrɛ no ho mmuae a, ɛnsɛ sɛ yenya adwene sɛ Yehowa nnwen yɛn ho. Mmom no, Ɔbɔadeɛ no nyansa a emu dɔ nti, nea ɔyɛ ne sɛ, yɛde adesrɛ bi to n’anim a, ɔsẽsẽ hwɛ nea ɛbɛboa yɛn paa ansa na ɔbɛyɛ ho biribi a wayɛ.\n“Mommrɛ mo ho ase nhyɛ Onyankopɔn nsa a tumi wom no ase na wama mo so bere a ɛsɛ mu.”—1 Petro 5:6\nMfatoho bi ni: Fa no sɛ wo babarima aka akyerɛ wo sɛ tɔ sakre ma no. Ɔka saa pɛ, wobɛtɔ ama no anaa? Sɛ wo ba no nnyinii sɛ ɔbɛka sakre a, ebia wobɛtwɛn kakra. Nanso akyiri yi, wuhu sɛ ɛbɛboa no a, ebia wobɛtɔ ama no. Onyankopɔn nso, sɛ yɛkɔ so bɔ biribi ho mpae na sɛ asɛm biara nni ho a, bere a ɛsɛ mu no, ɔbɛma yɛn “nea [yɛn] koma pɛ.”—Dwom 37:4.\nNYA AWERƐHYEM SƐ YEHOWA TIE MPAEBƆ\nBible tu nokware Kristofo fo sɛ ɛnsɛ sɛ wɔde mpaebɔ di agoru koraa. Ebia obi bɛka sɛ, ‘Ne ka de, ɛnyɛ den oo, na ne yɛ.’ Ampa-ne-ampa ara sɛ wokɔ tebea a ɛyɛ den mu anaa obi de asɛm bi a ntease nnim redi wo a, wo yam a, anka Onyankopɔn atie wo mpaebɔ. Nanso, yɛnkae sɛ Yesu kaa sɛ ɛnsɛ sɛ yegyae mpaebɔ da.\nYesu de ɔbea kunafo hiani bi yɛɛ mfatoho. Okunafo no haw ɔtemmufo bi a ommu atɛntrenee sɛ onni n’asɛm mma no. (Luka 18:1-3) Ahyɛase no, na ɔtemmufo no mpɛ sɛ ɔboa ɔbea no, nanso afei ɔka kyerɛɛ ne ho sɛ: “Mɛhwɛ ma wanya atɛntrenee, na wamma ammeguan me ho koraa.” (Luka 18:4, 5) Sɛ wohwɛ kasa a wodii kan de kyerɛw saa asɛm no a, wubehu sɛ ɔtemmufo no kaa sɛ wantie ɔbea no a, anhwɛ a ɔbea no ‘bɛbobɔ n’ani so’ anaa ‘ɔbɛsɛe ne din.’ * Sɛ ɔtemmufo a ommu atɛntrenee mpo suro sɛ ne din bɛsɛe ma enti ɔboaa okunafo hiani a, ɛnde Onyankopɔn a odwen yɛn ho no nso ɛ? Ɔremmu atɛntrenee mma wɔn a “wɔteɛm frɛ no awia ne anadwo no” anaa? Yesu kaa sɛ Onyankopɔn bebu “atɛntrenee ama wɔn ntɛm so.”—Luka 18:6-8.\n“Monkɔ so mmisa, na wɔde bɛma mo.”—Luka 11:9\nSɛ yɛbɔ biribi ho mpae ara na sɛ yennyaa ho mmuae a, ɛnsɛ sɛ yɛpa abaw. Sɛ yɛkɔ so bɔ mpae a, ɛbɛkyerɛ sɛ yɛde yɛn werɛ ahyɛ Onyankopɔn mu. Afei nso ɛma yɛde yɛn ani to fam hu sɛnea Onyankopɔn abua yɛn mpaebɔ, na ɛno ma yɛbɛn no kɛse. Enti sɛ yɛkɔ so de gyidi bɔ mpae a, yebetumi anya awerɛhyem sɛ Yehowa betie mpae a yɛbɔ de bisa yɛn ahiade no.—Luka 11:9.\n^ nky. 3 Sɛ yɛpɛ sɛ Onyankopɔn tie yɛn mpaebɔ a, ɛsɛ sɛ yeyi yɛn yam yɛ nea ɔpɛ. Yɛyɛ saa a, ɛbɛma yɛanya yɛn mpaebɔ ho mmuae. Nsɛm a edi so yi bɛkyerɛkyerɛ eyi mu. Sɛ wopɛ nsɛm pii a, hwɛ nhoma a wɔato din Dɛn na Bible Kyerɛkyerɛ Ankasa? no ti 17. Yehowa Adansefo na wotintimii. Wubetumi nso akɔ www.jw.org.\n^ nky. 5 Bible ma yehu sɛ Yehowa yɛ Onyankopɔn din.\n^ nky. 22 Bible ma yehu sɛ Israel atemmufo no, na Onyankopɔn pɛ sɛ wodi akunafo ne nyisaa asɛm ma wɔn.—Deuteronomium 1:16, 17; 24:17; Dwom 68:5.


ICD/CIM-10 B55 B55\nICD/CIM-9 085 085\nLeishmaniasis, a wͻsan kyerεw no leishmaniosis yε yare a mmoawa bi a wͻte afoforo mu a wͻwͻ abusuakuw leishmania mu a wonya denam dͻte ntuboaso Yare no nam kwan abiεsa so da ne ho adi:honam yare, εhorow ne honam ani, anaa nipaduam leishmaniasis Honam ani de no da adi denam honam kuru ahorow so, bere a εhorow ne honam de da adi denam kuru wͻ honam ani, obi anum, ne ne hwenem, na nipaduam de da adi denam honam kuru ne afei atiridii, mogya a akͻ fam ne berεbo a ayε kεse so.\n"Leishmania" ahorow bεboro aduonu na wͻde yare yi ma nipa. Nea εta de ba binom yε ohia, aduan pa a wonnya, kwae a wͻsεe no, ne kurow kεse mu tena. Yare abiεsa no nyinaa yε nea wobetumi de afidie ahu. Bio nso, wotumi hu nipaduam de no denam mogya mu a wͻhwehwε so.\nWobetumi asiw Leishmaniasis kwan denam ntama a wͻde aduru ahyε no a wͻdam. Akwan afoforo yε nnuru a wͻde kum ntummoa no ne nipa a woanya a wͻsa wͻn yare ntεm so. Ayaresa a wͻde ma gyina baabi a wonyaa yare no, "Leishmania" ko, ne yare ko. Nnuru a wͻde sa nipaduam yare no bi ne liposomal amphotericin B Nnuru yi nso - nnuru a n'hoͻden bͻ ho anum ne paromomycin, ne miltefosine. Ɛdefa honam ani de ho no, paromomycin, fluconazole, anaa pentamidine betumi ayε adwuma.\nMprempren, nipa bεyε ͻpepem dumien na wͻanya yare yi wͻ aman aduokrͻn awotwe so. Bεyε nipa ͻpepem abien na wonya yare yi foforo ne bεyε aduonu kosi aduonum na wͻhwere wͻn nkwa afe biara. Nipa bεyε ͻpepem ahanu wͻ Asia, Afrika, Amεrika Anaafo ne Mfinimfini ne Europa Anaafo na wͻtete mmeae a yare yi abu so. Wiase Akwanhosan Ahyehyεde(WHO) anya nteso wͻ nnuru a wͻde sa yare no bo ho. Yare yi betumi anya mmoa afoforo, ebi ne nkraman ne nkura.\nRetrieved from "https://ak.wikipedia.org/w/index.php?title=Leishmaniasis&oldid=28437"\nThis page was last edited on 10 Ɔbenem 2022, at 18:35.


KENKAN WƆ Afrikaans Albanian Amharic Arabic Armenian Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kikaonde Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Myanmar Norwegian Polish Portuguese Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tok Pisin Tsonga Tswana Turkish Twi Ukrainian Vietnamese Waray-Waray Xhosa Yoruba Zulu\nƐsono nea ɔsom ahorow ka wɔ ɔkra ho ne nea sɛ yɛwu a ɛba ɔkra no so. Nanso Bible no de nkyerɛkyerɛmu a ɛtɔ asom ma.\nƆkra tumi wu anaa?\nNnipa pii gye di sɛ ɔkra nwu da. Ebinom gye di sɛ sɛ nipadua dada no wu a, ɔkra no tu fi mu kɔhyɛ nipadua foforo mu ma wɔsan wo no. Afoforo nso ka sɛ onipa wu a ne kra no kɔ baabi foforo te sɛ ɔsoro anaa Ɔbonsam gya mu.\nBible no nka sɛ ɔkra no tena hɔ daa. Ɛtaa ka ɔkra no ho asɛm sɛ ɛwu. Odiyifo Hesekiel a Onyankopɔn ma ɔkyerɛw Bible no fã bi no kaa sɛ wɔbɛtumi akum ɔkra no. Bere foforo nso Bible no kaa efunu ho asɛm sɛ “ɔkra a wawu.” (Leviticus 21:11 NW ase hɔ asɛm) Bible ma yɛhu pefee sɛ ɔkra tumi wu.\n“Ɔkra a ɔyɛ bɔne no, ɔno ara na ɔbɛwuo.”—Hesekiel 18:20.\nƐsono ɔkra no, ɛnna ɛsono nipadua no anaa?\nSɛ onipa te ase a, ɔkra no na ɛma ɔtumi keka ne ho nanso sɛ onipa no wu a, na ɔkra no afi kɔ.\nBible ka ɔbaa bi ho asɛm sɛ ɔwoo “akra.” (Genesis 46:18) Nea ɛkyerɛ ara ne sɛ ɔwoo nnipa a wɔte ase a wɔhome. Nokware mu no, yɛbɛtumi akyerɛ Hebri asɛmfua a ɛgyina hɔ ma “ɔkra” wɔ Bible mu no ase sɛ “obi a ɔhome.” Ɛtɔ bere bi nso a wɔtumi frɛ mmoa nso akra. Afei nso, Bible ma yɛhu sɛ ɔkra no kɔn tumi dɔ aduane. (Deuteronomium 12:20 Borɔfo NW ase hɔ asɛm) Sɛ ɛsono ɔkra no ɛnna ɛsono nipadua no a, anka ɛho bɛhia sɛ ɔkra no home anaa ɛdidi? Bible ka “ɔkra” ho asɛm a, ɛtaa kyerɛ onipa mũ a ne wedeɛ, sɛnea ɔte nka, ne ne suban nyinaa ka ho.\n‘Ɔwoo akra dunsia.’—Genesis 46:18.\nSɛ onipa wu a, ɛhe na ne kra kɔ?\nKyerɛwsɛm no ka kyerɛ yɛn sɛ sɛ yɛwu a, nipadua no asɛe, enti “adwuma ne adwene ne nimdeɛ ne nyansa biara nni Adamena mu.” (Ɔsɛnkafoɔ 9:10) Bible san ma yɛhu sɛ obi wu a “ɔsan kɔ ne dɔteɛ mu; da no ara, ne nsusuiɛ yera.” (Dwom 146:4) Ɔkra no wu a, ɛrentumi nyɛ adwuma biara, enti Bible taa de obi a wawu toto obi a “wada” ho.—Mateo 9:24.\nSɛ nnipa a wodɔ wɔn wu a, ɛyɛ a wopɛ sɛ wonya nsɛmmisa yi ho mmuaeɛ: Ɛhe na wɔkɔ? Tebea bɛn na wɔwom? Enti wɔrehu amane? Esiane sɛ Bible ka sɛ wɔn a wɔawuwu nnim hwee nti, ɛnsɛ sɛ yɛma yɛn werɛ ho sɛ yɛn adɔfo a wɔawuwu no rehu amane. Ade baako a ɛbɛtumi ama yɛn ani agye paa ne Yehowa bɔhyɛ. Ɛma yɛhu sɛ Onyankopɔn bɛnyane nnipa anaa akra a wɔawuwuo no nyinaa aba nkwa mu bio.—Yesaia 26:19.\n“Awufoɔ deɛ, wɔnnim biribiara.”—Ɔsɛnkafoɔ 9:5.\nAtosɛm a Ama Onyankopɔn Ayɛ Otirimɔdenfo\nNnipa pii gye di sɛ Onyankopɔn twe abɔnefo aso afebɔɔ. Enti Onyankopɔn yɛ bɔne? Sɛ yewu a dɛn na esi?\nDɛn na Bible Ka Fa Ɔkra Ho?


Kumase - Wikipedia\n(Redirected from Kumasi)\nKumase: (Oseikrom) yɛ Gaana kuro keseɛ a ɛso sene Ghana nkuro nyinaa gyesɛ Nkran. Nnipa a ɛwɔ Kumasi bɛyɛ ɔpepepem mmuebsa (3,000,000)\nKumase abakɔsɛem firi Asantehene Nana Osei Tutu a ɔdi Kan bere so. Abakɔsem kyerɛsɛ,ɛn Nana Osei Tutu adamfo bi a woferɛ no Kɔmfo Anokye so na, Kumaseman yɛɛ kese. Wɔkyere se Kɔmfo Anokye duaa dua mmienu wo baabi a ene yi yɛferɛ no Kumase yi ene baabi a ene wɔfre no Kumawu. Dua no a woduaa no Kumawu no wuui maa ɛkaa Kumase dua no. Ɛno na ɛboa maa Kumase bɛyɛɛ Asanteman kuro keseɛ ne wɔn ahenkuro.\nEye Asantefoɔ kuro keseɛ a ɛhɔ na Asantehene, Otumfuoɔ Oseɛ Tutu a ɔtɔ so mmienu ahenfie wɔ. Ɛwɔ edwa keseɛ adwadifoɔ efiri atifi, anaafoɔ, apueɛ ne atoeɛ nyinaa bɛdi dwa dabiara. Asanteman afahye kese paa be Akwasidae.\nAsantehene: Asantehene a, ɔte Sikadwa Kɔkɔɔ so, ebeye mfie edu nie na obedii ne wɔfa, Otumfuoɔ Opoku Ware ɔtɔ so mminenu adee. Asanteman do won ahenfo de ebuo ma won nyinaa sedee ese wo ]Gaanafoɔ ahenfo nyinaa mu.\nAdesua:Adesua anaa se nwoma sua mu no, se woyi Nkran firi ho a, kuro biara nni Ghana a ewɔ sukuu pii sen Kumasi. Sukuu pon ahodoo bebree na ewo ho. Emu atitire bi ne Kwame Nkrumah Suapɔn (Kwame Nkrumah University of Science and Technology (KNUST).Edin a nkurofoo taa de fre KNUST no ye Tek. Asukuufoɔ a esua adee wo KNUST beye mpem du num (15,000). Ghanaman man panin a odi kan, Osagyefo Dr. Kwame Nkrumah bere so na wo sii sukuu kesee yi. Saa sukuu pon yi atere ama sukuu nketewaa bebree nso hyehye mu. Ebi ne School of Medical Sciences, School of Engineering ne School of Agriculture.\nSukuu akesee bi nsoso ne sukuu pon a ede University of Education, Kumasi Campus, ene mmiensa bi a ennye aban dea te se KNUST. Ene Christian Service University College (CSUC), Ghana Baptist University ene Garden City University ewo Kumasi nkwantia kuro bi a yefre no Ankaase. Kumasi Polytechnic ene tikyafoo (akyerekyerefoo) sukuu mmienu nso a yefre won Wesley College of Education ene St. Louis College of Education ewo ho. Eyinom akyi no Mpanifoo Nko Animu Sukuu bebree nso so wo ho. Ebi ne Prempeh College, Opoku Ware, Ahmadiya ene Yaa Asantewaa.\nAyaresabea: Kumasi nso wo ayaresabea ahodoɔ a emu kesee no ne Ɔkɔmfo Anokye Ayaresabea. (KATH). Saa ayeresabea yi nso yɛ Kwame Nkrona Suapɔn nkrobata wɔde tete Adɔkotafoɔ Komfo Anokye Ayaresabea akyi no, ayaresabea nketewa bebree nso so wɔ Kumase mpotamu nso so ɛboa hwɛ Ayadep ahodoɔ pii.\nAgodie: bɔɔl ne agoro titire a ɛwɔ Kumaei ne ne mpotamu. Agodie ɛkuo baako a agye din yie ne Kumase Asante Kotoko. Wɔn adi kan wo akansie bebree wɔ Gaana ne amanano nyinaa. Wɔn mmrane ne "Asante Kotoko, wokum apem a apem bɛba" Akansie bɔɔl kuo baako a wɔn taa ne Kotoko hyia mu ene Nkran Haats a wɔn wɔ Nkran.\nRetrieved from "https://tw.wikipedia.org/w/index.php?title=Kumase&oldid=19211"\nNkrataa ahodoɔ a etwa sɛ yɛhyehyɛ wɔ kasa ahodoɔ mu\nThis page was last edited on 26 March 2019, at 17:38.


Ɛfata sɛ Kristofo de IUD siw awo ano anaa?\nKENKAN WƆ Afrikaans Albanian Amharic Amis Arabic Armenian Azerbaijani Bassa (Cameroon) Bicol Boulou Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Cibemba Cinyanja Croatian Czech Dangme Danish Douala Dutch English Estonian Fijian Finnish Fon French Georgian German Greek Guarani Gujarati Gun Haitian Creole Hebrew Hiligaynon Hindi Hungarian Ibanag Icelandic Igbo Iloko Italian Japanese Kabiye Kannada Kikamba Kikuyu Kinyarwanda Kirghiz Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Macedonian Malagasy Malay Malayalam Mam Marathi Marshallese Mazatec (Huautla) Mbunda Mingrelian Mongolian Moore Myanmar Nahuatl (Central) Nahuatl (Guerrero) Ndebele (Zimbabwe) Ndonga Nepali Ngabere Norwegian Nzema Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Punjabi Romanian Russian Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tamil Telugu Tetun Dili Thai Tigrinya Tiv Tongan Totonac Tsonga Tswana Turkish Tuvaluan Twi Tzeltal Tzotzil Ukrainian Uzbek Wolaita Xhosa Yoruba Zande Zapotec (Isthmus) Zulu\nƆkwan baako a wɔfa so siw awo ano ne sɛ wɔde IUD (intrauterine device) bɛhyɛ ɔbea awotwaa mu. Ɛnde, awarefo a wɔyɛ Kristofo betumi afa no sɛ wɔfa saa kwan yi so siw awo ano a, Kyerɛwnsɛm no pene so anaa?\naa asɛm yi ho deɛ, okunu ne ɔyere biara betumi asusuw sɛnea IUD (biribi a wɔde hyɛ ɔbea awotwaa mu a ɛremma ɔmfa yafunu) no yɛ adwuma ho, na wɔama Bible nnyinasosɛm aboa wɔn ama wɔasi gyinae. Ɛno betumi ama wɔakɔ so anya ahonim pa wɔ Onyankopɔn anim.\nBere a na nnipa baanu pɛ wɔ wiase (na nsuyiri no akyi nso, ɛkaa nnipa nwɔtwe) no, Yehowa de ahyɛde mae sɛ: “Monwo na monnɔɔso.” (Gen. 1:28; 9:1) Bible nka sɛ ɛsɛ sɛ Kristofo di saa ahyɛde no so. Enti sɛ awarefo bi pɛ sɛ wɔfa kwan bi so siw awo ano sɛnea ɛbɛyɛ a wɔrenwo bebree anaasɛ ɛbɛboa wɔn ama wɔawo bere a wɔpɛ sɛ wɔwo a, ɛyɛ wɔn ankasa asɛm. Nneɛma bɛn na ɛfata sɛ wosusuw ho?\nƆkwan biara a Kristofo pɛ sɛ wɔfa so siw awo ano no, ɛsɛ sɛ wɔma nnyinasosɛm a ɛwɔ Bible mu boa wɔn ma wosusuw asɛm no ho yiye. Enti, Kristofo nnye ntom sɛ nyinsɛn a woyi gu yɛ ɔkwan a wɔfa so siw awo ano. Bible ka sɛ yemmu nkwa, enti sɛ obi hyɛ da yi nyinsɛn gu a, na wabu nea Bible ka so. Kristofo renhyɛ da nsɛe nkwa a ebetumi anyin abɛyɛ onipa ama wɔawo no. (Ex. 20:13; 21:22, 23; Dw. 139:16; Yer. 1:5) Na sɛ Kristoni pɛ sɛ ɔde IUD siw awo ano nso ɛ?\nƆwɛn-Aban a ɛbaa May 15, 1979, Borɔfo deɛ no kratafa 30-31 kyerɛkyerɛɛ saa asɛm yi mu. Saa bere no, IUD a na wɔde hyɛ ɔbea awotwaa mu de siw nyinsɛn ano no, emu dodow no ara rɔba na na wɔde yɛ. Ɔwɛn-Aban no kae sɛ, saa bere no, na wonnim sɛnea IUD no yɛ adwuma ho nsɛm pii. Animdefo pii kae sɛ IUD no ma nsakrae bi ba awotwaa no mu, na ɛmma nkwaboaa a efi ɔbarima ho no ntumi nkɔhyɛ ɔbea badwoa mu ma nkwa mma mu. Sɛ nkwaboaa no antumi ankɔhyɛ badwoa no mu a, ɛnde na nkwa biara amma.\nNanso adanse wɔ hɔ a ɛkyerɛ sɛ ɛtɔ da a nkwaboaa no tumi kɔhyɛ badwoa no mu ma nkwa ba mu. Ebetumi aba sɛ badwoa a nkwa aba mu no benyin wɔ badwoa dorobɛn no mu; ɛba saa a nyinsɛn no renyɛ yiye (ectopic pregnancy) anaa badwoa no betumi asian akɔtɔ awotwaa no mu. Sɛ badwoa no kɔtɔ awotwaa no mu bere a IUD no hyɛ hɔ a, ɛremma badwoa a nkwa aba mu no ntumi ntena awotwaa no mu, na ɛremma nyinsɛn no nyin sɛnea ɛsɛ. Sɛ IUD no ma abofra a ɔhyɛ awotwaa mu no nkwa so twa saa a, ɛte sɛ nea obi ayi nyinsɛn agu. Ɔwɛn-Aban no de asɛm no baa awiei sɛ: “Sɛ Kristoni a ɔwɔ koma pa pɛ sɛ ohu sɛ ɛfata sɛ ɔde IUD no yɛ adwuma anaa ɛmfata a, ɛsɛ sɛ ɔma asɛm a Bible ka sɛ yemmu nkwa sɛ ɛyɛ kronkron no boa no ma osusuw asɛm no ho yiye.”—Dw. 36:9.\nEfi afe 1979 a Ɔwɛn-Aban no kaa saa asɛm no, nyansahufo anaa nnuruyɛfo anya nimdeɛ foforo bi?\nEfi saa bere no, wɔanya IUD ahorow mmienu aka nea na ɛwɔ hɔ no ho. Eduu afe 1988 no, na IUD baako aba a kɔbere wom, na na wɔde di dwuma paa wɔ United States. Afei nso, IUD baako a epuw ahoɔdennuru gu nipadua mu baa gua so afe 2001. Dɛn na yenim fa sɛnea IUD mmienu yi yɛ adwuma ho?\nKɔbere: Sɛnea yɛadi kan aka no, ɛte sɛ nea IUD ma ɛyɛ den sɛ nkwaboaa a efi ɔbarima ho no bɛfa awotwaa no mu akodu baabi a badwoa no da. Afei nso, ɛte sɛ nea kɔbere a ɛwɔ IUD no mu no yɛ awuduru ma nkwammoaa no, na etumi kum wɔn. * Bio nso, wɔkyerɛ sɛ ade a edura awotwaa no mu no, IUD no tumi ma nsakrae ba mu.\nAhoɔdennuru: IUD ahorow bi wɔ hɔ a, ahoɔdennuru a ɛwɔ mu no, ɛte sɛ nea ɛwɔ nnuru (pills) a wɔnom de siw awo ano no mu. Saa IUD ahorow no puw ahoɔdennuru gu awotwaa no mu. Ɛte sɛ nea saa IUD no mma mmea bi nto nkesua anaa mmadwoa. Nokwasɛm ne sɛ, sɛ ɔbea bi anto mmadwoa a, ɛnde biribiara nni hɔ a nkwaboaa a efi ɔbarima ho no bɛkɔ akɔhyɛ mu ama nkwa aba mu. Nea yɛaka yi nyinaa akyi no, wɔkyerɛ sɛ ahoɔdennuru a ɛwɔ saa IUD no mu no, ɛma ade a edura awotwaa mu no yɛ hatahata. * Afei nso, ɛma amamman a ɛwɔ awotwaa no ano dɔɔso, enti esiw nkwaboaa a efi ɔbea anan mu rekɔ awotwaa no mu no kwan. Adwuma a IUD weinom yɛ no sen adwuma a nea wɔde rɔba ayɛ no yɛ koraa.\nSɛnea yɛadi kan ahu no, ɛte sɛ nea IUD foforo mmienu no nyinaa ma nsakrae bi ba ade a edura awotwaa mu no mu. Na ɛkɔba sɛ ɔbea no tow kesua anaa badwoa na nkwaboaa a efi ɔbarima ho kɔhyɛ mu ma nkwa ba mu nso ɛ? Ebetumi akɔtɔ awotwaa no mu, nanso ebia ɛrentumi ntena mu efisɛ ade a edura awotwaa no mu no ayɛ hatahata. Ɛba saa a, ɛbɛma nyinsɛn no asɛe mfiase no ara. Nanso, wɔkyerɛ sɛ enya bɛtɔ awotwaa no mu a, ɛnyɛ bere nyinaa na nyinsɛn no sɛe, sɛnea ɛtɔ bere bi a wɔn a wɔnom nnuru (pills) de siw awo ano no nso, etumi tow fa ho no.\nEnti, obiara nni hɔ a obetumi asi no pi sɛ IUD a kɔbere anaa nea ahoɔdennuru wom no hyɛ obi a ɔrentumi nyinsɛn da. Nanso nyansahufo kyerɛ sɛ esiane nneɛma a IUD foforo no tumi yɛ a yɛaka ho asɛm no nti, sɛ obi hyɛ IUD a ɛte saa no bi a ɛntaa nsi sɛ obenyinsɛn.\nSɛ awarefo a wɔyɛ Kristofo resusuw ho sɛ wɔde IUD bi bɛyɛ adwuma a, wobetumi ne oduruyɛfo bi a onim IUD no ho adwuma asusuw ho, na wakyerɛ wɔn nea wobenya wɔ baabi a wɔte no. Afei nso, obetumi akyerɛ wɔn ɛso mfaso ne ɔhaw a ebetumi de aba ɔbea no so. Ɛnsɛ sɛ awarefo no hwɛ kwan sɛ obi bɛkyerɛ wɔn nea wɔnyɛ, saa ara na ɛnsɛ sɛ wɔma obi anaa oduruyɛfo mpo kyerɛ wɔn nea wɔnyɛ. (Rom. 14:12; Gal. 6:4, 5) Ɛyɛ awarefo no ankasa na ɛsɛ sɛ wosi ho gyinae. Sɛ awarefo no resi gyinae a, ɛsɛ sɛ wɔde si wɔn ani so sɛ wobesi gyinae a ɛsɔ Onyankopɔn ani na ama wɔakɔ so anya ahonim pa wɔ n’anim.—Fa toto 1 Timoteo 1:18, 19; 2 Timoteo 1:3 ho.\n^ nky. 4 England Man no Apɔwmuden Asoɛe bɔ amanneɛ sɛ: “Sɛ kɔbere no dɔɔso wɔ IUD no mu a, ɛkame ayɛ sɛ etumi yɛ adwuma yiye a enni huammɔ. Enti afe biara mmea 100 a wɔhyɛ IUD no, bɛyɛ emu baako pɛ na obenyinsɛn. Sɛ kɔbere no nnɔɔso wɔ IUD no mu a, ɛrentumi nyɛ adwuma yiye.\n^ nky. 5 IUD a ahoɔdennuru wom no ma ade a edura awotwaa mu no yɛ hatahata. Enti mmea awarefo ne wɔn a wɔnwaree a wobu wɔn nsa a mogya tu wɔn kɛse paa no, ɛtɔ da a nnuruyɛfo ka kyerɛ wɔn sɛ wobetumi ahyɛ bi.